सामन्यात पावसाने दोन वेळा आणलेला व्यत्यय आणि डेव्हिड मिलरला मिळालेलं जीवदान या दोन कारणांमुळे भारताने सामना गमावल्याचं , सलामीवीर शिखर धवनने स्पष्ट केलं आहे . चौथ्या सामन्यात भारताला दक्षिण आफ्रिकेकडून पराभव स्विकाराला लागला . पावसाने व्यत्यय आणल्यानंतर आफ्रिकेला २८ षटकात २०२ धावांचं सुधारित आव्हान देण्यात आलं . जे आफ्रिकेच्या फलंदाजांनी फटकेबाजी करत सहज पार केलं . अवश्य वाचा – शंभराव्या सामन्यात धडाकेबाज शतकी खेळी , भारताच्या ‘गब्बर’चा अनोखा विक्रम युझवेंद्र चहलच्या गोलंदाजीवर मिलर त्रिफळाचीत होऊन माघारी परतला होता . मात्र तिसऱ्या पंचांच्या पाहणीत चहलचा तो चेंडू नो बॉल असल्याचं आढळून आलं . यानंतर आणखी एकदार मिलरचा झेल भारतीय खेळाडूंनी सोडला . याचा फायदा घेत मिलरने अखेरच्या षटकात फटकेबाजी करत आफ्रिकेला विजयाच्या जवळ आणून ठेवलं . या क्षणानंतर भारत सामन्यात बॅकफूटला गेल्याचं धवनने म्हटलं . “पावसाचाही आमच्या कामगिरीवर चांगलाच फरक जाणवला . आमच्या फिरकीपटूंना चेंडू वळवायला त्रास होत होता . त्यात वारंवार चेंडू ओला होत असल्याने गोष्टी अजुन बिघडत गेल्या . ” पहिल्यांदा पावसाच्या व्यत्ययानंतर सामना सुरु करण्यात आला , यावेळी लयीत असणारी भारताची फलंदाजी कोलमडली . आफ्रिकेच्या माऱ्यासमोर भारतीय फलंदाज तग धरु शकले नाहीत . ज्यामुळे एका क्षणासाठी ३०० ची धावसंख्या पार करु शकेल असं वाटत असताना , भारताला २८९ धावांवर समाधान मानावं लागलं . अवश्य वाचा – आफ्रिकेविरुद्ध चौथ्या वन - डे सामन्यात झालेले १२ विक्रम तुम्हाला माहिती आहेत का ?


पोट आणि कंबर यावर वाढलेली चरबी बांधा सुडौल दिसण्यासाठी आणि आरोग्यासाठीही घातकच असते . स्त्रिया आणि पुरुषांकडून या चरबीवर नियंत्रण आणण्यासाठी अनेक उपाय केले जातात . कधी जिमला जाऊन तर कधी डाएट करुन ही चरबी घटविण्याचा प्रयत्न केला जातो . हे करणे योग्य असले तरीही भारतीय परंपरेत सांगितलेला योगही शरीरावरील अनावश्यक चरबी कमी करण्यामध्ये महत्त्वाची भूमिका बजावतो . आता अशी कोणती योगासने आहेत ज्यामुळे शरीरावरील अनावश्यक चरबी घटण्यास मदत होते , पाहूयात… . भुजंगासन हे आसन करायला सोपे असून त्यामुळे चरबी घटण्यास मदत होते . सुरुवातीला पालथे झोपावे , हात कंबरेजवळ आणून कंबरेतून वर मागच्या दिशेला वळावे . यावेळी पाय एकमेकाला जोडलेले असावेत . या आसनामध्ये पोटाचे स्नायू आणि कंबरेवर ताण आल्याने तेथील चरबी घटण्यास मदत होते . या आसनामुळे पाठीचा कणा मजबूत होण्यासही मदत होते . धनुरासन या आसनामुळे शरीराच्या स्नायूंची लवचिकता वाढते . यासोबतच पाठीचा कणा मजबूत होण्यास मदत होते . या आसनामुळे चरबी घटण्यास मदत होतेच त्याशिवाय संपूर्ण शरीराला या आसनाचा चांगला उपयोग होतो . पालथे झोपून दोन्ही हातांनी पायाचे घोटे पकडावेत . मागच्या बाजूने पाय आणि छातीचा भाग वर उचलण्याचा प्रयत्न करावा . यामुळे पोट आणि कंबर यांच्यावर ताण येऊन तेथील चरबी कमी होण्यास मदत होते . अपघात टाळायचा असेल तर ही बातमी वाचाच ! बलासन हेही चरबी घटण्यासाठी एक उत्तम आसन आहे . पाय गुडघ्यात वाकवून बसावे . त्यानंतर डोके जमिनीला टेकवण्याचा प्रयत्न करावा . हे करताना पार्श्वभाग टाचांना चिकटलेला राहील याची काळजी घ्यावी . त्यानंतर हात मागच्या दिशेला पायांना समांतर ठेवावेत . या स्थितीत जास्त काळ राहील्यास त्याचा आरोग्याच्या अनेक समस्यांसाठी उपयोग होतो . सुरुवातीला हे आसन टिकवण्यास वेळ लागतो मात्र त्यानंतर हळूहळू जमायला लागते . सूर्यनमस्कार सूर्यनमस्कार हा अनेक समस्यांवरील एक उत्तम व्यायामप्रकार आहे . सूर्यनमस्काराच्या प्रत्येक स्थितीमुळे विशिष्ट अवयवांना चांगला व्यायाम होतो . नियमित सूर्यनमस्कार घातल्यास वजन कमी होण्यासही मदत होते . म्हणून रोज किमान १२ सूर्यनमस्कार रोज घालण्याचा प्रयत्न करावा .


बॉलिवूडचा किंग शाहरुख खान याला पुन्हा एकदा पालिकेचा दणका पडला आहे . गोरेगाव येथील त्याच्या ‘रेड चिलिज वीएफएक्स’ कार्यालयावर पालिकेने हातोडा मारला आहे . महापालिकेच्या पी दक्षिण विभागाने ही धडक कारवाई केली . डीएलएच पार्क या इमारतीच्या चौथ्या मजल्यावरील अतिक्रमणावर कारवाई करण्यात आली आहे . वाचा : रुपेरी पडद्यावर पुन्हा झिंगाट एण्ट्री करण्यासाठी रिंकू सज्ज ! डीएलएच इनक्लेव्ह इमारतीच्या चौथ्या मजल्यावर शाहरुखच्या रेड चिलिजचे कार्यालय आहे . इमारतीच्या गच्चीचे रुपांतरण कार्यालयातील कर्मचाऱ्यांसाठी उपहारगृह म्हणून करण्यात आले होते . हे बांधकाम अनधिकृत असल्याने अखेर पालिकेने आपला इंगा दाखविला . रेड चिलिजच्या प्रवक्त्याने दिलेल्या माहितीनुसार , ती मालमत्ता रेड चिलिजच्या मालकीची नसून आम्ही ती भाडेतत्वावर घेतली आहे . कार्यालयाबाहेर असलेल्या खुल्या जागेत कर्मचारी जेवायला बसायचे . आम्ही तेथे उपहारगृह उभारले नव्हते . गैरसमजुतीमुळे पालिकने इमारतीचा भाग उध्वस्त केला आहे . या भागात ऊर्जा बचतीसाठी वापरले जाणारे सोलार पॅनल होते . वीएफएक्सच्या संपूर्ण कार्यालयासाठी त्याचा वापर होत होता . याप्रकरणी रेड चिलीज व्हीएफएक्सने संबंधित अधिका - यांशी पालिकेकडे संपर्क साधला आहे . वाचा : VIDEO ‘राणा दा’ने असा साजरा केला वाढदिवस अशाप्रकारच्या परिस्थितीला शाहरुखने सामोरं जाण्याची ही पहिलीच वेळ नाही . याआधी २०१५ साली , वांद्रे येथील त्याच्या ‘मन्नत’ बंगल्याबाहेर असलेला रॅम्प मुंबई पालिका आणि पोलिसांनी तोडला होता . हेसुद्धा अनधिकृत बांधकाम होते .


भारताचा माजी स्फोटक फलंदाज वीरेंद्र सेहवाग क्रिकेटमधून निवृत्त झाल्यानंतर सध्या सोशल माध्यमातून फटकेबाजी करुन चांगलीच लोकप्रियता मिळवत आहे . क्रिकेटच्या मैदानानंतर समालोचनामध्ये दिसणारा सेहवाग ‘वीरु के फंडे’ या वेब सीरिजमध्ये सूत्रसंचालन करत आहे . यापार्श्वभूमीवर आयएनएस या वृत्तसमूहाला दिलेल्या मुलाखतीमध्ये सेहवागने बॉलिवूड आणि क्रिकेट यांचा एकमेकांशी कोणताही संबंध नसल्याचे म्हटले आहे . क्रिकेट आणि बॉलिवूड ही दोन्ही क्षेत्रे वेगवेगळी असून ती एकमेकांवर अवलंबून नसल्याचे तो यावेळी म्हणाला . बॉलिवूड कलाकार आणि क्रिकेटर बऱ्याचदा एकत्र फिरताना दिसतात . बॉलिवूडमधील अभिनेता शाहरुख खान तर आयपीएलमधील संघ विकत घेऊन क्रिकेटशी जोडला गेल्याचे दिसते . हे चित्र बॉलिवूड आणि क्रिकेट एकमेकांवर अवलंबून असल्याचे चित्र निर्माण करणारे असे आहे . पण सेहवागला असे मुळीच वाटत नाही . बॉलिवूडमध्ये अधिक पैसा असल्यामुळे ही मंडळी क्रिकेटचे संघ खरेदी करत असल्याचे वीरुने म्हटले आहे . क्रिकेट आणि बॉलिवूड वेगवेगळे असून क्रिकेटमधील खेळाडू बॉलिवू़डवर अवलंबून नसल्याचे तो म्हणाला . तसेच बॉलिवूडही क्रिकेटवर अलंबून नसल्याचे म्हटले आहे . क्रिकेटनंतर मनोरंजनाच्या दुनियेत दाखल झालेला नवज्योतसिंग सिद्धू तसेच श्रीशांत , युवराज सिंग , हरबजन सिंग आणि इरफान पठाण यांच्या मनोरंजनातील दुनियेतील वावरण्याविषयी देखील त्याला विचारण्यात आले होते . यावर सेहवाग म्हणाला की , भारतीय क्रिकेट संघातील खेळाडूंचा एक विशेष चाहता वर्ग असतो . त्यामुळे टीआरपीसाठी त्यांना टीव्ही तसेच अन्य कार्यक्रमात संधी मिळते . यावेळी बॉलिवूड हे क्रिकेट खेळाडूंसाठी दुसरा क्रिकेटच्या मैदानाबाहेर गेल्यानंतरचा पर्याय नाही असे देखील सांगितले . वीरेंद्र सेहवाग सध्या ‘व्ही यू’ क्लिप व्हिडिओच्या माध्यमातून ‘वीरु के फंडे’ या सीरिजद्वारे आपल्या सहकाऱ्यांना मार्गदर्शन करताना दिसत आहे . फेसबुक आणि ट्विटर या सोशल माध्यमातून मनोरंजन केल्यानंतर स्ट्रेमिंगची निवड ही व्यावसायित नसल्याचे देखील यावेळी सेहवागने स्पष्ट केले . ’वीरु के फंडे’ या कार्यक्रमातून मी माझ्या सहकाऱ्यांशी गप्पा मारत आहे . यामध्ये मला माझे अनुभव सहकाऱ्यांना शेअर करायचे आहेत . कार्यक्रमामध्ये सहभागी होणारे सर्व क्रिकेटर्स आहेत . माझ्या क्रिकेटमधील अनुभवामुळे मी त्यांच्या प्रश्नांची योग्य उत्तरे देऊ शकतो , असा विश्वासही सेहवागन यावेळी व्यक्त केला .


भारताविरुद्ध मालिकेसाठी न्यूझीलंडने आज आपल्या संघाची घोषणा केली आहे . सर्वात महत्वाची गोष्ट म्हणजे न्यूझीलंड क्रिकेट बोर्डाने केवळ ९ खेळाडूंचा संघ जाहीर केला आहे . उर्वरित ६ खेळाडू हे सध्या भारताविरुद्ध सुरु असलेल्या न्यूझीलंड ‘अ’ संघामधून भरवले जाणार आहे . सध्या न्यूझीलंड ‘अ’ संघ भारत दौऱ्यावर आहे . २२ ऑक्टोबरपासून न्यूझीलंडच्या भारत दौऱ्याला सुरुवात होणार आहे . पहिला वन - डे सामना हा मुंबईच्या वानखेडे मैदानावर खेळवला जाणार आहे . यानंतर पुणे आणि कानपूर येथेही वन - डे सामने खेळवले जाणार आहेत . अवश्य वाचा – रोहित शर्मा ठरला ऑस्ट्रेलियाविरुद्ध सर्वाधिक षटकार ठोकणारा खेळाडू निल ब्रूम आणि जिमी निशम या दोन खेळाडूंना संघात स्थान देण्यात आलेलं नाहीये . भारतीय दौऱ्यासाठी न्यूझीलंडच्या क्रिकेट बोर्डाने हा खास प्रयोग करण्याचं ठरवलं आहे . असा असेल भारत दौऱ्यासाठी न्यूझीलंडचा संघ – मार्टीन गप्टील , टॉम लॅथम ( यष्टीरक्षक ) , केन विल्यमसन ( कर्णधार ) , रॉस टेलर , कोलीन डी ग्रँडहोम , मिचेल सँटनर , टीम साऊदी , अॅडम मिलने , ट्रेंट बोल्ट अवश्य वाचा – Video : मनिष पांडेचा हा झेल पाहिलात का ?


मोबाईल कंपन्यांमध्ये सध्या जोरदार स्पर्धा सुरु आहे . रिलायन्स जिओ बाजारात दाखल झाल्यापासून कंपन्यांमधील ही स्पर्धा तीव्र झाल्याचे दिसते . जिओने मोफत इंटरनेट आणि कॉलिंग दिल्याने इतर कंपन्यांचे धाबे दणाणले आहे . त्यामुळे व्होडाफोन , एअरटेल , आयडीया आणि बीएसएनएलसारख्या कंपन्या आपले नवनवीन प्लॅन सातत्याने जाहीर करत आहेत . नुकताच व्होडाफोनने एक प्लॅन जाहीर केला आहे . याअंतर्गत व्होडाफोनच्या काही प्रीपेड रिचार्जवर १०० टक्के कॅशबॅक मिळू शकणार आहे . जास्तीत जास्त ग्राहकांना आकर्षित करण्यासाठी या ऑफर्स जाहीर करण्यात येतात . यामध्ये ग्राहकांना ५० रुपयांचे कूपन मिळणार असून त्याचा उपयोग ग्राहकांना पुढील रिचार्जसाठी होणार आहे . ही ऑफर कंपनीच्या ३९९ , ४५८ आणि ५०९ रुपयांच्या रिचार्ज प्लॅनवर लागू होणार आहे . हे रिचार्ज केल्यावर ग्राहकांच्या अकाऊंटवर ५० रुपयांचे कॅशबॅक कूपन जमा होणार आहेत . माय व्होडाफोन अॅपच्या माध्यमातून ग्राहक त्याचा वापर करु शकतात . काही दिवसांपूर्वीच रिलायन्स आणि एयरटेलने अशाचप्रकारे कॅशबॅक ऑफर जाहीर केली होती . त्याला टक्कर देण्यासाठी आता व्होडाफोनने आपली ऑफर जाहीर केली आहे . रिलायन्स मागच्या बराच काळापासून १०० टक्के कॅशबॅक ऑफर देत आहे . तर एअरटेलनेही ३९९ रुपयांच्या रिचार्जवर ही ऑफर दिली होती . ३९९ रुपयांचे रिचार्ज करणाऱ्यांना ५० रुपयांची ८ कूपन मिळतील . ४५८ रुपयांच्या रिचार्जसाठी ९ कूपन मिळतील तर ५०९ रुपयांच्या रिचार्जसाठी १० व्हाऊचर मिळतील असे कंपनीकडून सांगण्यात आले आहे . काही सर्कलमध्ये व्होडाफोन १९९ रुपयांच्या रिचार्जवरही १०० टक्के कॅशबॅक देत आहे . ३९९ , ४६८ आणि ५०९ या तिन्ही रिचार्जवर अनलिमिटेड व्हॉईस कॉलिंग , दररोज १ . ४ जीबी इंटरनेट डेटा आणि रोज १०० मेसेज या सुविधा मिळतात . तर या तिन्हीची व्हॅलिडीटी अनुक्रमे ७० , ८० आणि ९० दिवस आहे . त्यामुळे ग्राहकांना हे रिचार्ज पूर्णपणे मोफत मिळणार आहे .


घरी माझी छोटी कन्या सराव शिबिरात थांबू नको , स्पर्धेत भाग घेऊ नको , माघारी परत ये , असे सतत मला सांगत होती . त्यामुळे खरे तर स्पर्धेतून माघार घेणार होते . मात्र मन घट्ट करून मी तिच्यापासून दूर राहून स्पर्धेसाठी खूप मेहनत घेतली . त्यामुळेच मला सुवर्णपदक मिळवता आले , असे गोळाफेकीत सुवर्णपदक जिंकणाऱ्या मनप्रीत कौर हिने सांगितले . मनप्रीतने येथील आशियाई मैदानी स्पर्धेत नुकतेच सुवर्णपदक जिंकले . ती पतियाळा येथे तिचे पती करमजित सिंग यांच्याच मार्गदर्शनाखाली सराव करीत होती . हे दोघेही पतियाळा येथे असल्यामुळे त्यांची मुलगी जसनूर पतियाळा येथेच आजीसोबत राहात होती . आईवडिलांपासून दूर राहिल्यामुळे ती सतत आईने माघारी यावे असा हट्ट करीत असे . मनप्रीत म्हणाली , ‘‘जसनूर लवकरच सहा वर्षांची होईल . ती लहान असल्यापासून आम्हा दोघांच्या अॅथलेटिक्स कारकीर्दीमुळे माझ्या सासूबाईच तिचे संगोपन करतात . जसनूर १० महिन्यांची झाल्यापासून मी पुन्हा सरावावर लक्ष केंद्रित केले . सरावावर लक्ष देताना मी जसनूरला योग्य न्याय देत नाही याची मला कल्पना आहे . मात्र अॅथलेटिक्समधील करिअरही सोडता येणे शक्य नव्हते . देशाकरिता मी काही तरी करीत आहे ही भावना मला अॅथलेटिक्समध्ये राहण्यासाठी प्रेरणा देत असते . अर्थात , सासरच्या मंडळींच्या सहकार्यामुळेच हे शक्य झाले आहे . ’’


मुंबई : 1991 साली बॉलिवूडमध्ये सुपर डुपर हिट ठरलेल्या सडक या चित्रपटाचा सीक्वल ' सडक 2 ' लवकरच प्रेक्षकांच्या भेटीला येणार आहे . महेश भट दिग्दर्शित केलेल्या सडक या चित्रपटात संजय दत्त आणि पुजा भट यांची केमिस्ट्री प्रेक्षकांना पाहायला मिळाली होती . हा चित्रपट त्यावेळी प्रचंड गाजला होता आणि म्हणूनच या चित्रपटाचा सिक्वल काढण्याचा निर्णय महेश भट यांनी घेतला आहे . ' सडक 2 ' या चित्रपटात संजय दत्त , पूजा भट , आलिया भट आणि आदित्य रॉय कपूर ही कलाकार मंडळी प्रमुख भूमिकेत पाहायला मिळणार आहेत . विशेष म्हणजे या चित्रपटाचा टीझर महेश भट यांच्या वाढदिवसानिमीत्त प्रदर्शित करण्यात आला आहे . अभिनेता संजय दत्तने या चित्रपटाचा टीझर ट्विटरवर शेअर करुन महेश भट यांना वाढदिवसाच्या शुभेच्छा देखील दिल्या आहे . संजयनंतर आलियानेदेखील तिच्या इन्स्टाग्रामवर या टीझरचा व्हिडिओ शेअर केला आहे . प्रदर्शित झालेल्या टीझरमध्ये 1991 सालच्या सडकमधील काही दृष्ये दाखवण्यात आली आहेत . त्यानंतर , 27 वर्षानंतर पुन्हा त्याचा सीक्वल येणार असल्याचं दाखवण्यात आलेले आहे . तसेच , आलिया भट्ट हिने इंस्टाग्रामवर हिने महेश भट्ट , संजय दत्त , पुजा भट्ट आणि अदित्य रॉय कपूर यांच्यासोबतचा फोटो शेअर केला आहे . या चित्रपटातून आलिया आणि पूजा भट या दोघी बहिणी स्क्रिन शेअर करणार आहेत . दरम्यान , ' सडक 2 ' बनवणार , अशी चर्चा दीर्घकाळापासून बॉलिवूडमध्ये सुरू होती . अखेर आज महेश भट्ट यांच्या वाढदिवशी या बातमीवर शिक्कामोर्तब करण्यात आले आहे . विशेष म्हणजे , ' सडक 2 ' अन्य कुणी नाही तर स्वतः महेश भट्ट हेच दिग्दर्शित करणार असल्यामुळे या चित्रपटाविषयी प्रेक्षक खूपच उत्सुक आहेत . 20 वर्षांपूर्वी महेश भट यांनी दिग्दर्शन सोडले होते , परंतु आता तब्बल तब्बल 20 वर्षानंतर ते पुन्हा एकदा दिग्दर्शनाच्या क्षेत्रात वापस येणार असल्याने त्यांचे चाहते खूश आहेत . विशेष म्हणजे या चित्रपटात ते पहिल्यांदाच आपल्या मुलीला म्हणजे आलिया भटला डायरेक्ट करणार आहेत म्हणून आलिय भटही खूश आहे . 25 मार्च 2020 मध्ये हा चित्रपट प्रेक्षकांच्या भेटीस येणार आहे . आलियाला पहिल्यांदाच डायरेक्ट करणार असल्याने , महेश भटही उत्साहित आहेत . याशिवाय , संजय दत्तसोबत खूप दिवसानंतर काम करण्यासाठी ते उतावीळ आहेत . दरम्यान , 1991 मध्ये सडक हा चित्रपट आला होता . हा चित्रपट प्रचंड गाजला होता . यातील म्युझिक लोकांनी चांगलेच डोक्यावर घेतले होते . या चित्रपटाने संजय दत्त रातोरात स्टार झाला होता . यात पूजा भट व संजय दत्त मुख्य भूमिकेत दिसले होते . या चित्रपटात संजय दत्त एका वेश्याव्यवसायात ढकलण्यात येत असलेल्या मुलीच्या प्रेमात पडतो आणि यानंतर दलालांपासून तिला वाचवतो , असे दाखवले गेले होते . हीच कथा पुढे नेत ' सडक 2 ' मध्ये संजय दत्त व त्याच्या मुलीची भूमिका दाखवली जात आहे . यात पूजा भट फ्लॅशबॅकमध्ये दिसणार आहे . ' सडक 2 ' हा प्रेक्षकांच्या पसंतीत उतरणार की नाही याकडे साऱ्यांच लक्ष वेधलं आहे .


‘ये है मोहब्बतें फेम ‘ईशिता’ म्हणजेच अभिनेत्री दिव्यांका त्रिपाठी एक्स बॉयफ्रेण्डसोबतचा ब्रेकअप आणि विवेक दहियाशी झालेला विवाह यानंतर पुन्हा एकदा चर्चेत आली आहे . काही दिवसांपूर्वीच अभिनेता विवेक दहियासोबत लग्नगाठ बांधल्यानंतर दिव्यांकाने तिचा पूर्वाश्रमीचा प्रियकर शरद मल्होत्रा याला मॅसेज केल्याने ती चर्चेत आली . दिव्यांका आणि शरद हे आठ वर्ष रिलेशनशीपमध्ये होते . झालं असं की , दिव्यांका त्रिपाठीच्या सोशल मिडीया अकाउंटवर शरदच्या एका चाहत्याने काही कमेन्टस टाकल्या होत्या . त्यात या दोघांच्या रिलेशनशीपबाबत चर्चा करण्यात आलेली होती . त्यानंतर दिव्यांकाने शरदला मॅसेज करून त्याच्या चाहत्यांना अशा गोष्टी करण्यापासून थांबवण्यास सांगितले . तिने त्या मॅसेजमध्ये शरदला सांगितले की , तू तुझ्या चाहत्यांना सोशल मिडीयावर पोस्ट करून समजाव की अशाप्रकारे मला आणि माझ्या कुटुंबियांना त्रास देऊ नये . तसेच माझ्या प्रतिमेला नुकसान पोहचवू नये . यानंतर शरद मल्होत्राने सोशल मिडीयावर एक पोस्ट केली . त्यात त्याने म्हटले की , जेव्हा मिसेस दिव्यांका त्रिपाठी दहियाने माझे चाहते अश्लिल भाषेचा उपयोग करून तिची आणि तिच्या कुटुंबाची प्रतिमा मलिन करत असल्याचे मला मॅसेजद्वारे सांगितले तेव्हा मी खूप निराश झालो . एकीकडे आपल्या देशातील मुली ऑलिम्पिकमध्ये अभिमान आणि आनंदाचे प्रतीक बनत आहेत . तर दुसरीकडे असेही काही लोक आहेत जे महिलांचा सन्मान करत नाहीत . पुढे तो म्हणाला की , दिव्यांका त्रिपाठी दहियाने मला एक पब्लिक नोट लिहावयास सांगितले . त्यामुळे मी तुम्हाला विनंती करतो की सर्व महिलांचा आदर करा आणि कोणच्याही खासगी आयुष्यात ढवळाढवळ करू नका . आम्ही दोघंही आता आयुष्यात पुढे गेलो आहोत . मी तिला सुखी आणि आनंदी वैवाहिक जीवनासाठी शुभेच्छा देतो . मला विश्वास आहे की माझे खरे चाहते कोणत्याच महिलेच्या प्रतिमेला नुकसान पोहचवणार नाहीत .


लवकरच माजी पंतप्रधान डॉ . मनमोहनसिंग यांच्या जीवनावर सिनेमा प्रदर्शित होणार आहे . जेष्ठ अभिनेते अनुपम खेर डॉ . मनमोहनसिंग यांच्या भुमिकेत दिसणार आहेत . या सिनेमातून विजय रत्नाकर गुट्टे हे दिग्दर्शक म्हणून पदार्पण करीत आहेत . ' द अॅक्सिडेंटल प्राइम मिनिस्टर ' हे डॉ . मनमोहनसिंग यांच्या जीवनावर पुस्तक लिहिणारे व त्यांचे मिडीया अॅडवाइर संजय बारु यांच्या भूमिकेत अभिनेता अक्षय खन्ना दिसेल . या सिनेमाचं नाव देखील ' द अॅक्सिडेंटल प्राइम मिनिस्टर ' असेच आहे . नुकताच सिनेमाचा फर्स्ट लूक रिलिज करण्यात आला आहे . अनुपम खेर यांनी सिनेमाचा फर्स्ट लूक आपल्या ट्विटर हँन्डलवरुन शेअर केला . खेर यांची वेशभूषा तर डॉ . मनमोहनसिंग यांच्यासारखी आहेच पण त्यांचे हावभाव अगदी सारखे असल्याचे दिसून येईल . काँग्रेसच्या माजी अध्यक्ष सोनिया गांधी यांचीही हुबेहुब भूमिका साकारताना या सिनेमात जर्मन अभिनेत्री सुझेन बर्नर्ट हिला बघणार आहोत . सुझेन हिने या पुर्वीही काही हिन्दीतील टि . व्ही . शो आणि सिनेमात काम केले आहे . तर प्रियंका गांधी यांची भूमिका ' लिपस्टिक अंडर माय बुरखा ' या वादग्रस्त सिनेमातील अभिनेत्री आहना कुम्रा ही साकारणार आहे . आपण एका क्लिकवर ताजे अपडेट्स आपल्या मोबाईलमध्येही मिळवू शकता .


रांची कसोटीत ऑस्ट्रेलियाचा कर्णधार स्टीव्ह स्मिथ आणि मिचेल मार्शच्याऐवजी संघात संधी मिळालेल्या ग्लेन मॅक्सवेल यांनी मैदानात जम बसवून पहिल्या दिवसाअखेरीस संघाला ४ बाद २९९ धावा असा समाधानकारक आकडा गाठून दिला आहे . कसोटीचा नाणेफेक जिंकून प्रथम फंलदाजीचा निर्णय घेतलेल्या ऑस्ट्रेलियाला भारतीय गोलंदाजांनी पहिल्याच सत्रात तीन धक्के दिले होते . त्यामुळे भारतीय गोलंदाजांनी खूप चांगली सुरूवात करून दिली होती . उपहारापर्यंत ऑस्ट्रेलियाची अवस्था ३ बाद ९९ अशी होती . दुसऱया सत्रात पीटर हॅण्ड्सकोम्बला उमेश यादवने चालते केले . पण मैदानात स्टीव्ह स्मिथ तग धरून उभा होता . त्याला ग्लेन मॅक्सवेलने साजेशी साथ देऊन दोघांनी दुसरे आणि तिसरे सत्र खेळून काढले . दोघांनी पाचव्या विकेटसाठी १५९ धावांची भागीदारी रचली आहे . दिवसाच्या अखेरीस स्मिथ ११७ , तर मॅक्सवेल ८२ धावांवर नाबाद आहे . दरम्यान , सामन्यात क्षेत्ररक्षण करताना भारताचा कर्णधार विराट कोहली याच्या उजव्या खांद्याला दुखापत झाल्याने मैदानाबाहेर जावे लागले . कोहलीला सामन्याचे तिसरे सत्र खेळताच आले नाही . त्यामुळे भारतीय चाहत्यांची धाकधुक वाढली आहे . सामन्याच्या सुरूवातीला फिरकीपटू रविंद्र जडेजाने डेव्हिड वॉर्नरच्या रुपात भारताला पहिले यश मिळवून दिले . त्यानंतर रेनशॉ ( ४४ ) उमेश यादवच्या गोलंदाजीवर स्लिपमध्ये कोहली करवी झेलबाद झाला . मग संघाची ८८ धावसंख्या असताना नुकताच मैदानात दाखल झालेल्या शॉन मार्शला ( २ ) अश्विनने आपल्या फिरकी जाळ्यात ओढले . सामन्याच्या दुसऱया सत्रात पीटर हॅण्ड्सकोम्बला बाद करून उमेश यादवने आपली दुसरी विकेट घेतली . चार फलंदाज तंबूत दाखल झाल्यानंतर ऑस्ट्रेलियाचा डाव आजच्या दिवसात संपुष्टात येईल अशी परिस्थिती असताना स्मिथ - मॅक्सवेल जोडीने मैदानात जम बसवून कमबॅक केले आहे . कसोटी मालिकेत आघाडी घेण्याच्या दृष्टीने रांची कसोटी दोन्ही संघांसाठी खूप महत्त्वाची आहे .


फिरायची आवड आहे पण सध्या पुरेसे पैसे नाहीत…अशी तुमची अवस्था असेल तरी अजिबात चिंता करु नका . तुमचे SBI मध्ये अकाऊंट असेल तरी पुरेसे आहे . एसबीआयच्या हॉलिडे सेव्हिंग अकाउंटच्या माध्यमातून अशा ग्राहकांना खास सुविधा मिळणार आहे . विशेष म्हणजे ट्रॅव्हल्स व्यवसायातील नामांकित कंपनी थॉमस कुक या टूरचे नियोजन करणार आहे . एसबीआयचा हॉलिडे सेव्हिंग अकाउंटच्या मदतीने तुम्ही एखाद्या छानशा ट्रीपचे नियोजन करु शकता . त्यासाठी या अकाऊंटद्वारे आधीपासून नियमित बचत केली जाणार आहे . ही बचत तुम्हाला ट्रीपच्या आधीपासून करता येणार आहे . – थॉमस कुकच्या वेबसाइटला भेट देऊन तुम्हाला ऑनलाईन पद्धतीने एसबीआयचे हॉलिडे सेव्हिंग अकाउंट उघडावे लागेल . – थॉमस कुक एचएसएच्या वेबसाइटला भेट द्या आणि आपल्या निवडीचे एक पॅकेज निवडा . – आपण निवडलेल्या पॅकेजची एकूण रक्कम १३ हप्त्यात विभागली जाईल आणि आपल्याला पुढील एका वर्षात ई - आरडीद्वारे एसबीआय खात्यात १३ पैकी केवळ १२ महिने पैसे भरावे लागतील . – या ई - आरडीवर आपल्याला व्याज देखील मिळेल . – मुदतपूर्तीच्या वेळी , ही रक्कम थॉमस कुकच्या खात्यात हस्तांतरित केली जाईल . – आपण निवडलेल्या पॅकेजनुसार , आपल्याला त्याप्रमाणे पैसे द्यावे लागतील . – एसबीआयच्या वेबसाईटनुसार , फक्त ९०० रुपये प्रति महिना १२ हप्त्यात देऊन थॉमस कुककडून सुट्टीचे पॅकेज मिळवू शकता . – जर काही कारणास्तव या ई - आरडीची संपूर्ण हप्ते तुम्ही भरु शकत नसाल , तर कालावधी संपल्यावर रक्कम तुमच्या खात्यात जमा केली जाईल . – फक्त एवढेच नव्हे तर , आपल्याला अचानक पैशांची गरज असेल तर आपण ई - आरडीची परतफेड करून या पैशाचा वापर करू शकता . – आपण एसबीआयचे हे हॉलिडे बचत खाते उघडल्यास फिरायला जायलाच हवे असे काही नाही . तर आपल्या गरजेनुसार आपण आपली योजना बदलू शकता .


बी टाऊनमध्ये बोल्ड अंदाजासाठी ओळखली जाणारी अभिनेत्री मल्लिका शेरावत गेला काही काळा पडद्यापासून दूर झाली होती . मात्र ती सोशल मीडियाच्या माध्यमातून सक्रिय असलेली मल्लिका आता चंदेरी दुनियेमध्ये पुन्हा एकदा पदार्पण करण्यास सज्ज झाल्याचं पाहायला मिळत आहे . मल्लिका लवकरच एका वेबसीरिजमध्ये झळकणार असून या वेबसीरिजचा पहिला प्रोमो नुकताच प्रदर्शित झाला आहे . ‘द स्टोरी’ या वेबसीरिजमध्ये मल्लिका नव्या अंदाजात झळकणार असून ही सीरिज सस्पेंस आणि थ्रिलरने परिपूर्ण असल्याचं सांगण्यात येत आहे . ‘द स्टोरी’चा नवा प्रोमो प्रदर्शित होण्यापूर्वी या सीरिजचे दोन भाग प्रसारित झाले होते . या दोन्ही भागांमध्ये अभिनेत्री स्वरा भास्कर आणि सुमित व्यास झळकले आहेत . विशेष म्हणजे या दोन्ही भागांना प्रेक्षकांनी उत्स्फुर्त प्रतिसाद दिल्याचं पाहायला मिळालं आहे . दरम्यान , प्रदर्शित झालेल्या प्रोमोमध्ये क्राईम आणि थ्रिलरचा समावेश करण्यात आला असून ही सीरिज झी ५ वर प्रदर्शित होणार आहे . तसेच या सीरिज व्यक्तिरिक्त मल्लिका ‘द गुड वाईफ’ मध्ये झळकणार आहे .


काल एकीकडे चॅम्पियन्स करंडक स्पर्धेत भारताला पाकिस्तानविरुद्ध दारूण पराभवाला सामोरे जावे लागले असतानाच world hockey league च्या उपांत्य फेरीत भारताने पाकिस्तानचा सुपडा साफ करुन टाकला होता . भारतीय हॉकी संघाने पाकिस्तानला जशी मैदानावर धूळ चारली तसेच आणखी एका कृतीने पाकिस्तानला खजील व्हायला भाग पाडले . यावेळी भारतीय संघातील खेळाडूंनी सीमेवरील पाकिस्तानी सैन्याच्या हल्ल्याचा निषेध म्हणून दंडावर काळ्या फिती लावल्या होत्या . भारतीय खेळाडू आणि सपोर्ट स्टाफाकडून सामन्यापूर्वी एकमताने हा निर्णय घेतला . काश्मीरमधील पाकच्या भ्याड हल्ल्यांचा निषेध करण्याची ही भारतीय हॉकी संघाची पहिलीच वेळ नाही . यापूर्वी २०१६ मध्ये भारतीय संघाचा तत्कालीन कर्णधार श्रीजेश पी . आर . श्रीजेश याने चॅम्पियन्स हॉकी स्पर्धेचे विजेतेपद भारतीय जवानांना समर्पित केले होते . त्यावेळी अंतिम सामन्यात भारताने पाकिस्तानचाच पराभव केला होता . याशिवाय , सध्या भारतीय संघाचे नेतृत्त्व करत असलेल्या हरमनप्रीत सिंगनेही खेळाडूंनी आपल्या खेळाचा उपयोग देशाला संदेश देण्यासाठी करावा . ज्या गोष्टींवर आमचा विश्वास आहे त्यासाठी आम्ही नेहमीच उभे राहून लढा देतो , हे संपूर्ण जगाला दाखवून देण्यासाठी आम्हाला पाकिस्तानविरुद्धचा सामना जिंकायचाच होता , असे हरमनप्रीतने म्हटले . एकूणच भारतीय संघाने वेळोवेळी भारतीय सैन्याला जाहीरपणे पाठिंबा देत आपली राष्ट्रनिष्ठा दाखवून दिली आहे . एकीकडे चॅम्पियन्स करंडकात भारत पाकिस्तान सामना सुरु असताना हॉकीच्या सामन्याला प्रेक्षक गर्दी करणार का , असा प्रश्न होता . मात्र , या सामन्यालाही प्रेक्षकांनी तितक्याच संख्येने हजेरी लावत खेळाडूंचं मनोबल वाढवलं . सुरुवातीपासून भारतीय संघाने या सामन्यात आक्रमक पवित्रा घेतला होता . १३ व्या मिनिटाला युवा ड्रॅगफ्लिकर हरमनप्रीत सिंहने भारताला पहिलं यश मिळवून दिलं . रमणदीपने इंजेक्ट केलेला बॉल हरमनप्रीतने मोठ्या सहजतेने गोलपोस्टमध्ये धाडला . यानंतर फॉर्मात आलेली टीम इंडियाची गाडी जी सुरु झाली ती थांबलीच नाही . तलविंदर सिंहने पाकिस्तानची बचावफळी भेदत अवघ्या ३ मिनीटांच्या अंतराने गोल करत ही आघाडी ३ - ० अशी वाढवली . यावेळी एस . व्ही . सुनील आणि तलविंदरमधला ताळमेळ हा केवळ वाखणण्याजोगा होता . भारतीय संघाच्या आघाडीच्या फळीतल्या खेळाडूंनी अनेक चाली रचल्या , ज्यापुढे सर्व पाकिस्तानी खेळाडू हतबल दिलत होते . मोदींनी सिंधू नदीच्या पाण्यात स्वतःला बुडवून घ्यावे ; पाकिस्तानी अँकरने ओकली गरळ यानंतर अखेरच्या सत्रात पुन्हा भारतीय खेळाडूंनी पाकिस्तानवर आक्रमणाला सुरुवात केली . आकाशदीप सिंहने ४७ व्या मिनीटाला गोल करत भारताची आघाडी आणखी वाढवली . यानंतर अवघ्या दोन मिनीटात प्रदीप मोरेने ४९ व्या मिनीटाला उजव्या बाजूने अँगल घेत बॉल गोलपोस्टमध्ये धाडला . या आक्रमणापुढे पाकिस्तानने अखेरचा उपाय म्हणून गोलरक्षक बदली केला . त्यानंतर मोहम्मद भुट्टाने पाकिस्तानसाठी एकमेव मैदानी गोल झळकावला . परंतू त्यानंतर सामना संपायला अवघं एक मिनीट बाकी असताना आकाशदीप सिंहने पुन्हा एक गोल करत हे अंतर ७ - १ असं केलं . या विजयामुळे वर्ल्ड हॉकी लिग सेमीफायनलच्या आपल्या गटात भारत अव्वल स्थानावर पोहचला आहे . भारताचा पुढचा सामना नेदरलँडविरुद्ध होणार आहे .


मुंबई : सुप्रसिद्ध संगीतकार अजय - अतुल जोडीतील अजय गोगावले यांच्या पहाडी आवाजाने लवकरच ‘वणवा’ पेटणार आहे . अहमदनगरचा तरूण दिग्दर्शक महेश रावसाहेब काळे दिग्दर्शित ‘घुमा’ या चित्रपटासाठी ‘तुझ्या नजरेच्या ठिणगीने वणवा पेटला’ हे विशेष गाणे तयार करण्यात आले आहे . गीतकार गुरू ठाकूर यांचे शब्द आणि संगीतकार जसराज - हृषिकेश - सौरभ यांचे संगीत लाभलेल्या या वणव्याचा उद्यापासून भडका उडणार आहे . गीतकार गुरू ठाकूर आणि संगीतकार जसराज जोशी यांनी जेव्हा हे गीत अजय गोगावले यांना ऐकवले तेव्हा अजय या गीताच्या प्रेमातच पडले . “हे गाणं मीच गाणार ! ” असे त्यांनी गुरू आणि जसराज यांना सांगितले . ग्रामीण भागातून येणारे कलाकार आणि तेथील समस्येवर भाष्य करणाऱ्या कलाकृतींप्रती अजय - अतुल यांना विशेष जिव्हाळा आहे , हे याआधीही दिसून आले आहे . दिग्दर्शक महेश काळे हा नागराज मंजुळे आणि भाऊराव खऱ्हाडे यांच्याच अहमदनगरच्या न्यु आर्ट्स महाविद्यालयाचा विद्यार्थी आहे . ग्रामीण भागातील शिक्षण व्यवस्थेवरील वास्तववादी चित्रण असलेल्या ‘घुमा’ला सर्वच फिल्म फेस्टीवल्स् मध्ये पुरस्कार मिळाल्याने गायक - संगीतकार अजय गोगावले यांनी एक प्रोत्साहन म्हणून हे गीत गायले आहे . गावरान ठसक्यातील या गाण्याला अजय यांचा पहाडी आवाज लाभल्याने हा वणवा यंदाच्या नवरात्रीत महाराष्ट्रभर धुमाकुळ घालणार यात शंका नाही . उद्यापासून झी म्युजीकच्या माध्यमातून या वणव्याचे लोण महाराष्ट्रभर पसरणार आहे . २९ सप्टेंबर पासून घुमा हा चित्रपट महाराष्ट्रभर प्रदर्शित होत आहे .


सध्या लग्नसराईचे दिवस आहेत . अनेक घरांत लग्नाची तयारी सुरू झाली असेल . तर अनेकांच्या घरी इच्छीत वधू वर शोधण्यासाठी घाई सुरू असेल . साधरण शहराकडच्या भागात मुली २४ वर्षांच्या झाल्या की लग्न करण्यासाठी घरच्यांपासून ते नातेवाईक मंडळी तगादा लावतात . ”अगं मोठी झालीस आता म्हातारी झाल्यावर लग्न करणार आहेस का ? ” ” आयुष्यभर ब्रम्हचारी राहणार आहेस का ? ” ही तर ठरलेलंच वाक्य दिवसाची सुरूवात होताच ऐकायला मिळतात . करिअरला महत्त्व देणा - या आजकालच्या पिढीला २४ – २५ हे वय काही लग्नासाठी योग्य वाटत नाही . मग लग्न नेमक कोणत्या वयात करणं उत्तम ? असा प्रश्न समोर असतोच ना ! तेव्हा लग्नासाठी योग्य वय कोणत या प्रश्नाचं उत्तर आता एक संशोधनातून समोर आलं आहेत . उता विद्यापीठाचे प्राध्यापक निकोलस एच वोल्फिंगर यांनी एक संशोधन केले आहे . अर्थात लग्नासाठी कोणतं वय योग्य आहे हा त्यांच्या संशोधनाचा विषय होता . यावर अधिक अभ्यास करताना २८ ते ३२ हे वय विवाहबंधनात अडकण्यासाठी योग्य असल्याचा निष्कर्ष त्यांनी काढला आहे . या वयात लग्न झालं की घटस्फोट होण्याचे प्रमाण कमी होते असे त्यांनी आपल्या संशोधनात म्हटलं आहे . या वयोगटातले तरूण तरूणी ही अधिक समजूतदार असतात . या वयात एकमेकांना समजून घेण्याची क्षमता या दोघांमध्येही पुरेशी विकसित झाली असते , म्हणूनच जी जोडपी २८ ते ३२ या वयादरम्यान विवाहबंधनात अडकतात त्यांच्यात भांडणाचे किंवा घटस्फोट होण्याची शक्यता कमी असते असेही त्यांनी आपल्या या संशोधनात म्हटलं आहे . इन्सटिट्यूट ऑफ फॅमिली स्टडीज् ने हे संशोधन प्रकाशित केले आहे . जे जोडपे ३० व्या वर्षी विवाहबंधनात अडकतात अशी जोडपी जास्त प्रगल्भ असतात आणि या वयापर्यंत त्यांची आर्थिक स्थितीही चांगली सुधारलेली असते , तेव्हा वोल्फिंगर यांनी लग्नासाठी २८ ते ३२ हे वयच योग्य असल्याचा निष्कर्ष काढला आहे .


बॉलिवूडमध्ये अशा काही जोड्या आहेत ज्या एकत्र आल्या की सिनेमा हीटच होणार हे समिकरण ठरलेलं आहे . अशा जोडींमधलं अग्रणी नाव म्हणजे अक्षय कुमार आणि कतरिना कैफ . पण तुम्हाला माहित आहे का अक्षयच्या आगामी ‘नमस्ते इंग्लंड’ या सिनेमात ही जोडी पाहायला मिळणार नाही . या सिनेमासाठी अक्षयने कतरिनाला वगळून परिणीतीला पसंती दिली आहे . नमस्ते इंग्लंड हा नमस्ते लंडन सिनेमाचा रिमेक आहे . पहिल्या भागात अक्षय आणि कतरिनाने एकत्र काम केले होते . पोरगी पास होण्याचं सुख काय असतं ते भाऊ कदमला विचारा अक्षय आणि कतरिनाने पहिल्यांदा हमको दीवाना कर गए या सिनेमात एकत्र काम केले होते . या दोघांच्या ऑन स्क्रिन केमिस्ट्रीची प्रशंसाही झाली होती . या सिनेमानंतर वर्षभरात अक्षय आणि कतरिनाचा एखादा तरी सिनेमा बॉक्स ऑफिसवर यायचा . त्यांचे काही सिनेमे चालले तर काही फ्लॉप ठरले . कदाचीत याच कारणामुळे कतरिनाने अक्षयसोबत नंतर काम करणं सोडलं . पण गेल्या काही वर्षांपासून अक्षयचा प्रत्येक सिनेमा चालतो आहे . बॉलिवूडमधल्या टॉप अभिनेत्यांमध्ये अक्षयच नाव हमखास घेण्यात येते . त्यामुळे आता अक्षयच्या हातात अभिनेत्रींची निवड आल्यावर त्याने कतरिनाला पसंती न देता परिणीतीला निवडले . परिणीती एक हरहुन्नरी अभिनेत्री स्वतःवरचेच व्हायरल जोक्स जेव्हा रिंकू वाचते… याबाबतीत अक्षयला विचारले असता तो म्हणाला की , मी परिणीतीसोबत आतापर्यंत काम केले नाही . ती एक हरहुन्नरी अभिनेत्री आहे . पण कतरिनाला नकार देण्याचं फक्त हेच एक कारण आहे की दुसरं काही हे आता त्याचे त्यालाच माहित . पण अक्षय - परिणीतीची जोडी बॉक्स ऑफिसवर हिट होईल की नाही हे तर येणारा काळच सांगू शकेल . सध्या अक्षय कुमार त्याच्या ‘टॉयलेट एक प्रेम कथा’ या सिनेमाच्या प्रमोशनमध्ये व्यग्र आहे . तर दुसरीकडे ‘पॅडमॅन’ या सिनेमाचे तो चित्रीकरणही करत आहे .


बॉलिवूडमधील सध्याचे सर्वात टॉपचे सेलिब्रेटी कपल दीपिका पदुकोण आणि रणवीर सिंह बुधवारी ( दि . १४ ) लग्नबंधनात अडकले . मात्र , मोठ्या थाटात लग्न सोहळा होऊनही त्यांच्या लग्नाचे फोटो प्रसिद्ध करण्यात आले नव्हते . अखेर गुरुवारी २४ तासांनंतर स्वतः दीपिका आणि रणवीर यांनी आपल्या ट्विटर हँडलवरुन हे फोटो प्रसिद्ध केले . दरम्यान , युजर्सने या जोडप्याला अनेक शुभेच्छा दिल्या . तर काहींनी दीपिकाच्या साडीवरुन चर्चा चालवली . दीपिकाने लग्नाच्यावेळी घातलेल्या लाल रंगाच्या साडीवर तिच्या चाहत्या असलेल्या काही तरुणींची खास नजर होती . दीपिकाच्या या शाही पेहरावावर तिने डोक्यावरुन घेतलेला दुपट्टा हा विशेष दुपट्टा असल्याचे या चाहत्यांचे म्हणणे आहे . कारण या दुपट्ट्यावर एक सुभाषित प्रिंट करण्यात आले आहे . ते म्हणजे , ‘सदा सौभाग्यवती भवः’ . ही टॉगलाईन आपल्याला खूपच आवडल्याचे एका तरुणीने दीपिकाच्या फोटोवर कमेंट करताना म्हटले आहे . तुझ्या दुपट्ट्यावरील सुभाषित आणि तुझे लाखात एक हास्य या गोष्टी खूपच छान दिसत आहेत असे दुसऱ्या एका तरुणीने म्हटले आहे . तर आणखी एका तरुणीने रणवीरच्या कपड्यांवर कमेंट करताना तो गळ्यात नेकलेस का घालत आहे ? असा प्रश्न केला आहे . एकूणच बॉलिवूड कलाकारांची सर्वसामान्य लोकांमध्ये किती मोठी क्रेझ असते हे पुन्हा एकदा समोर आले आहे . या सेलिब्रेटींच्या बारीक सारिक बाबींवर त्यांचे चाहते चर्चा करत असतात , त्यांच्या स्टाईल फॉलो करतात . दीपिका - रणवीरचे लग्नाचे फोटोज तत्काळ पहायला मिळावेत यासाठी त्यांचे चाहते भलतेच रोमांचित झाले होते .


बॉलीवूडचा ‘बाजीराव’ रणवीर सिंग आणि ‘मस्तानी’ दीपिका पदुकोण गेल्या काही वर्षांपासून एकमेकांना डेट करत आहेत . या दोघांमध्ये समंजसता असून त्यांचे नातेही तसेच आहे . त्यांच्या नात्यात इतका समजूतदारपणा आहे की दीपिकाच्या मित्रमंडळींशी रणवीरचीही मैत्री आहे . काही महिन्यापूर्वीच दीपिकाची प्रतिस्पर्धी असलेल्या कंगना रणौतसह रणवीर हा जीक्यू मासिकाच्या सर्वात स्टायलिश मेन पुरस्कार सोहळ्यात दिसला होता . त्यानंतर आता इतिहासाची पुनरावृत्ती होताना दिसली . मात्र , यावेळी कंगना नव्हे तर दीपिकाच्या आणखी एका विरोधीसह तो डान्स करताना दिसला . ही अभिनेत्री होती कतरिना कैफ . रणवीर सिंग आणि कतरिना कैफ हे काल मुंबईत झालेल्या ‘ग्लोबल सिटिजन इंडिया फेस्टिवल’ला उपस्थित होते . या फेस्टिवलमध्ये ‘कोल्डप्ले’ या प्रसिद्ध बँडने सादरीकरण केले . या कार्यक्रमात कतरिना सादरीकरण करणार असे म्हटले जात होते . मात्र , तसे काहीच झाले नाही . खरं तर रणवीर – कतरिना हे जमावाच्या गर्दीत उभं राहून डान्स करत होते . पण , यावेळी फक्त ते दोघे नव्हते . तर त्यांच्यासोबत परिणीती चोप्रा , अर्जुन कपूर हेदेखील होते . परिणीती , अर्जुन सोबत असूनही कतरिना मात्र रणवीरसोबत जास्त दिसली . कतरिना आणि रणवीर यांची मैत्री इतकी कधी वाढली हे कळलेच नाही . इतकेच नाही , तर कतरिनाचा पूर्वाश्रमीचा प्रियकर असलेला अभिनेता रणबीर कपूर याच्याशीही रणवीरची आता चांगली गट्टी जमली आहे . रणबीरशी मैत्री आणि दीपिकाशी असलेली स्पर्धा पाहता कतरिना आणि रणवीरच्या मैत्रीने सर्वांच्याच नजरा खिळल्या . मात्र , या दोघांनीही कोणत्याही गोष्टीचा विचार न करता मैत्री करण्याचे ठरवले . दीपिका आणि कतरिनामधील युद्ध फार जुने आहे . दीपिकाने रणबीरसोबतच्या कतरिनाच्या नात्यापासून ते आनंद एल रायच्या चित्रपटापर्यंत बरीच टिप्पणी केली होती . रायचा चित्रपट सुरुवातीला दीपिकाला ऑफर करण्यात आला होता . तर दुसरीकडे , कतरिनाने दीपिकाला चित्रपटात घेतल्यास आपण हा चित्रपट सोडून जाऊ अशी धमकी दिली होती . त्यामुळे या दोन्ही अभिनेत्री एकमेकींना टाळणे पसंत करतात . नुकत्याच झालेल्या लक्स गोल्डन पुरस्कार सोहळ्यात या दोघी एकमेकींपासून दूर राहिल्या . पण , बहुदा रणवीरला या गोष्टींशी काही फरत पडत नाही असेच दिसते .


मॅनोज शर्करा या पोषक घटकामुळे विविध प्रकारच्या कर्करोगांमधील गाठींच्या वाढीचा वेग कमी होऊन केमोथेरपीचे परिणाम अधिक चांगले मिळू शकतात , असे उंदरांवर केलेल्या प्रयोगांत दिसून आले आहे . ‘नेचर’ या पत्रिकेत हे संशोधन प्रसिद्ध झाले आहे . कर्करोगावरील उपचारांत मॅनोजचा वापक कसा करता येईल , हे समजून घेण्याचा मार्ग या संशोधनातून सुकर होणार आहे . शरीरातील सर्वसाधारण निरोगी ऊतींपेक्षा कर्करोगाच्या गाठी अधिक ग्लुकोज ( शर्करा ) वापरतात . परंतु केवळ आहाराद्वारे आपल्या शरीरातील ग्लुकोज नियंत्रणात ठेवणे शक्य नाही . कर्करोगग्रस्त पेशींचा साखरेचा वापर कमी करण्यासाठी ग्लुकोजच्या प्रक्रियेत मॅनोज हे परिणाम घडवून आणू शकते , असे इंग्लंडमधील ग्लासगो विद्यापीठाच्या संशोधकांना आढळून आले आहे . या विद्यापीठातील प्रो . केविन रायन यांनी सांगितले की , कर्कगाठींच्या वाढीसाठी मोठय़ा प्रमाणावर ग्लुकोज लागते . त्यामुळे त्यांना होणारा ग्लुकोजपुरवठा मर्यादित करून कर्करोगाच्या वाढीचा वेग कमी करता येईल . यात एकच अडचण आहे . ती म्हणजे शरीरातील सर्वसाधारण निरोगी पेशींनाही ग्लुकोजची गरज असते . त्यामुळे शरीरातून आपण ते पूर्णपणे काढून घेऊ शकत नाही , असे ते म्हणाले . या संशोधनात कर्कपेशींची वाढ थांबवू शकेल इतपत मॅनोजची मात्रा निश्चित करण्यात आली . इतक्या मात्रेमुळे सामान्य निरोगी पेशींच्या वाढीवरही दुष्परिणाम होत नाही . हा ताळमेळ उत्कृष्टपणे साधल्यामुळे भविष्यात रुग्णांमध्ये केमोथेरपीचे परिणाम वाढवण्यासाठी मॅनोज देता येईल . याचा त्यांच्या प्रकृतीवरही दुष्परिणाम होणार नाही , असा दावा रायन यांनी केला .


व्यथा तेजश्री गायकवाड – response . lokprabha @ expressindia . com काय मग , संपली का उन्हाळ्याची सुट्टी ? मज्जा केली असेल ना . काय ? आमचं विचारताय ? अहो आम्हाला उन्हाळाची सुट्टी मिळणार की पावसाळ्याची हेच समजत नाहीये . आम्हा इंजिनीअरिंग करणाऱ्या मुलांची एक नाही , दोन नाही अशी अनेक दुःख आहेत . आमचं सगळ्यात मोठं आणि महत्त्वाचं दुःख म्हणजे आमच्या परीक्षा . आमच्या परीक्षा बाकीच्या कोर्सेसची परीक्षा संपल्यावर चालू होतात . त्यांची सुट्टी आणि आमची परीक्षा . तुमचे मित्र - मैत्रिणी छानपैकी मज्जा मस्ती करतात , फिरायला जातात पण आम्ही मुकाट अभ्यास करतो . हे सगळं बघून आम्हाला किती वाईट वाटत असेल याची कल्पनाही नाही करू शकत तुम्ही . उन्हाळा म्हणजे तसा लग्नाचा सीजन . अनेक लग्नं उन्हाळ्यात होतात . पण आम्हाला परीक्षांमुळे जाण्याचा योग काही येत नाही . आमचं पूर्ण कुटुंब तिकडे एन्जॉय करत असतं आणि आम्ही इथे पेपरची तयारी . कधी कधी तर सख्ख्या भावाबहिणींच्या लग्नाला आम्हाला पाहुण्यांसारखं शेवटच्या क्षणी यावं लागतं . कारण फक्त आमच्या एकटय़ाच्या परीक्षेमुळे लग्नाची तारीख बदलणं शक्य नसतं . त्यामुळे अनेकदा सख्या भावा - बहिणींच्या लग्नाच्या अल्बममध्ये , व्हिडीओमध्ये आम्ही नसतोच . आमचे मित्र - मैत्रिणीही शक्यतो इंजिनीअिरग करणारेच असतात . कारण आमचं टाइम टेबल दुसऱ्या कोणत्याही कोर्सेसच्या मुलांशी जुळत नाही . मग इतरांशी कशी टिकून राहणार मैत्री आमची ? मैत्री म्हणजे काय फक्त फोनवर बोललो , एखादा मेसेज केला असं नसतं . खऱ्या मैत्रीमध्ये अधूनमधून का होईना भेटावं लागतं . ते आमच्या विचित्र वेळापत्रकामुळे शक्य होत नाही . त्यामुळे आमच्याच कोर्सेसची मुले आमच्याशी जुळवून घेऊ शकतात . इंजिनीअरिंगचा अभ्यास करताना आम्ही फक्त आणि फक्त त्याचा अभ्यासच करू शकतो . अभ्यासाशिवाय अजून कोणतीही गोष्ट करणं शक्य होत नाही . मुळात आमच्या इंजिनीअरिंग कॉलेजमध्ये चुकूनमाकून फेस्टिव्हल वगैरे होतात . काही कॉलेजमध्ये तेही होत नाही . मग सांगा बरं कसं आम्ही जास्तीच्या अॅक्टिव्हिटीजमध्ये भाग घेणार ? कधी अंगात कला आहे म्हणून दुसऱ्या कॉलेजच्या फेस्टिव्हलमध्ये भाग घ्यायचा म्हटलं तरी शिक्षक फक्त अभ्यासच करा हेच ऐकवतात . आमच्या असाइनमेण्ट्सबद्दल तर माहितीच असेल तुम्हाला . आमचं इंजिनीअिरग करतानाचं अर्ध आयुष्य तर या असाइनमेण्ट्समध्येच जातं . कोणताही विषय असू दे , असाइनमेण्ट्स असणारच . बरं एवढय़ा मोठय़ा असाइनमेण्ट्स लिहून सबमिट केल्यावर त्या शिक्षकांनी नीट चेक कराव्यात एवढीच अपेक्षा असते . पण तिथेही अपेक्षाभंग होतो . कारण शिक्षक कधीच असाइनमेण्ट्स नीट चेक करत नाहीत . वरवर टिकमार्क होते . इंजिनीअरिंगच्या अभ्यासक्रमाची फी तशी जरा जास्तच असते . त्यामुळे खासगी कॉलेजमध्ये प्रवेश घेण्यापेक्षा आम्ही मुलं मिळेल ते सरकारी कॉलेज घेतो . आपल्याला मिळालेलं सरकारी कॉलेज आपण राहतो त्या ठिकाणापासून जवळ आहे असं कधीही होत नाही . त्यामुळे असाइनमेण्ट्स लिहून लिहून उरलेलं आयुष्य आमचं प्रवासात जातं . एखाद्याची वन डे पिकनिक होईल एवढा प्रवास आम्ही रोज करतो . त्यामुळे घरी आल्यावर आमच्याकडे आणखी कोणत्या गोष्टी करण्याची ताकदच उरत नाही . तुम्ही अनेकदा सोशल मीडियावर मेकॅनिकल किंवा सिव्हिल इंजिनीअरिंग शिकणाऱ्या मुलांच्या गर्लफ्रेण्ड नसतात किंवा त्यांना गर्लफ्रेण्ड असू शकत नाहीत , यावरचे अनेक जोक्स वाचले असतील . मुळात आमच्या बॅचमध्ये हातावर मोजण्याएवढय़ा मुली असतात . त्यामुळे त्यांना आधीच खूप भाव चढलेला असतो . त्यामुळे एखाद्या मुलाच्याच नशिबी बॅचमधली मुलगी गर्लफ्रेण्ड म्हणून लाभते . बाकीच्या कोर्सेसच्या मुली आमच्या गर्लफ्रेण्ड बनतील असं तर शक्यच नाही . कारण इंजिनीअरिंग करणाऱ्या आम्हा मुलांकडे मुलींना द्यायला वेळच नसतो . त्यात चुकूनमाकून आमची एखादी गर्लफ्रेण्ड असलीच आणि त्या मुलीच्या बेस्टफ्रेण्डचा बॉयफ्रेण्ड इंजिनीअरिंग करणारा नसेल तर साहजिकच तो जास्त वेळ देतो . आणि हे बघून दुसरी मुलगीपण अपेक्षा ठेवते , जी अपेक्षा आम्ही इंजिनीअरिंग करत असल्यामुळे पूर्ण करू शकत नाही . त्यामुळे अनेकदा इंजिनीअरिंग शिकणारी मुलं ही बोअर वाटतात . पण अनेकदा इंजिनीअरिंग करणाऱ्या मुलींचा बॉयफ्रेण्ड असतो . तो एकतर ती राहते त्याच्या आसपासचा असतो किंवा मग तिच्या कॉलेजचाच . काही का असेना इंजिनीअरिंग करणाऱ्या मुलीच्या नशिबी बॉयफ्रेण्ड असतो , पण मुलाच्या नशिबी गर्लफ्रेण्ड नसते . इंजिनीअरिंगचं शिक्षण बरीच वर्ष चालतं . त्यामुळे कधी कधी घरातूनही बोलणी ऐकायला लागतात . नातलगांपैकी एखाद्याने थोडंसं शिक्षण घेऊन व्यवसाय किंवा छोटी नोकरी करायला सुरुवात केली तरी आम्हाला बोलणी बसतात . बारावी पासवरही जॉब मिळतो , तुझ्या पाठून तो जॉबला लागला आणि तू करत बस इंजिनीअरिंग . हे आम्हाला हमखास ऐकायला मिळतं . एकंदरीत काय तर सगळीकडूनच आम्हाला दुःखच दुःख आहे . सौजन्य – लोकप्रभा


स्किझोफ्रेनिया होण्याचा धोका हा जवळपास ८० टक्के आनुवंशिक आहे . तो पालकांच्या जनुकांमधून मुलांमध्ये जातो , असे नव्याने करण्यात आलेल्या अभ्यासात म्हटले आहे . स्किझोफ्रेनिया ही एक गंभीर मनोविकृती असून , यामध्ये वागणुकीत बोलण्या - चालण्यात आणि विचारात विचित्र बदल दिसून येतात . यातील बरीच लक्षणे अगदी हळूहळू दिसायला लागतात . जैविक मनोचिकित्सा या नियतकालिकामध्ये प्रसिद्ध करण्यात आलेल्या या संशोधनामध्ये स्किझोफ्रेनिया आजारा होण्याचा धोका हा आनुवंशिक असल्याचे स्पष्ट करण्यात आले आहे . आनुवंशिकतेमुळे स्किझोफ्रेनिया होण्याबाबतचे हे नवीन संशोधन असून , यामध्ये जवळपास ७९ टक्के धोका हा आनुवंशिकतेमुळे निर्माण होत आहे . मागील अभ्यासांच्या तुलनेत हे प्रमाण जास्त असल्याचे , संशोधकांनी सांगितले . मागील अभ्यासामध्ये स्किझोफ्रेनिया आजार होण्यामध्ये आनुवंशिकता कारणीभूत असल्याचे प्रमाण ५० ते ७० टक्के होते . कोपनहेगन विद्यापीठाच्या संशोधकांनी केलेल्या या अभ्यासामध्ये १८७० पासून डेन्मार्कमध्ये जन्म घेतलेल्या जवळपास ३० हजार जोडप्यांचा आणि त्यांच्या त्यांच्या मुलांचा अभ्यास केला . यामध्ये स्किझोफ्रेनिया आजार होण्यास आनुवंशिकता कारणीभूत असल्याचे प्रमाण ७३ टक्केपेक्षा अधिक आढळून आले . या अभ्यासासाठी त्यांनी नवीन पद्धत वापरली होती . जैविक कारणे या आजारात अत्यंत महत्त्वाची आहेत . यामुळेच आनुवंशिकतेचा घटक अधिक महत्त्वाचा ठरतो . आज वैद्यकीय शास्त्रात या रोगाला कारण ठरणारी काही जनुकेसुद्धा शास्त्रज्ञांनी शोधून काढली आहेत . मेंदूतील डोपामीन या रसायनाला कमी करण्यासाठी अॅन्टी सायकॉटिक्स औषधे दिली जातात . यामुळे स्किझोफ्रेनियाची लक्षणे हळूहळू कमी होण्यास सुरुवात होते , असे संशोधकांनी सांगितले .


विंडीजविरुद्ध झालेल्या पाच एकदिवसीय सामन्यांच्या मालिकेत भारताने ३ - १ असा विजय मिळवला . मालिकेतील पहिला सामना भारताने जिंकला , पण दुसरा सामना बरोबरीत सुटला आणि तिसरा सामना विंडीजने जिंकला . त्यामुळे मालिका १ - १ ने बरोबरीत होती . पण अखेर भारताने शेवटचे २ सामने जिंकले आणि मालिका खिशात घातली . मालिका जिंकल्यानंतर भारतीय संघ पुन्हा मैदानावरून हॉटेलकडे परतला . त्यावेळी भारतीय संघाचे हॉटेलमध्ये जोरदार स्वागत करण्यात आले . विजयाचा केक कापून हा जल्लोष साजरा करण्यात आला . त्यावेळी खेळाडू मजा - मस्तीच्या मूडमध्ये दिसत होते . हॉटेलच्या लॉबीमध्ये प्रथम मुख्य प्रशिक्षक रवी शास्त्री आणि पाठोपाठ कर्णधार विराट कोहली आला . पण मनाचा मोठेपणा दाखवत कोहलीने केक कापण्याचा मान रोहित शर्माला दिला . या दरम्यान केदार जाधव केकचा पहिला घास खाण्यासाठी जेव्हा पुढे आला , तेव्हा रोहितने त्याच्या चेहऱ्यावर पूर्ण केक फासला . BCCIने हा गंमतीशीर व्हिडीओ ट्विटरवर पोस्ट केला आहे . विंडीजबरोबरची कसोटी मालिका आणि एकदिवसीय मालिका भारताने जिंकली . आता या दौऱ्यातील टी२० मालिका रविवारपासून सुरु होणार आहे . यातील पहिला सामना ४ ऑक्टोबर , दुसरा सामना ६ ऑक्टोबर आणि तिसरा सामना दिवाळीनंतर ११ ऑक्टोबरला होणार आहे .


कबड्डीच्या सहाव्या मोसमात ‘ब’ गटात बंगळूर बुल्स संघ आपली आघाडी कायम राखून आहे . त्यांनी मिळविलेले एकूण गुण सर्व संघांच्या कामगिरीत सातव्या स्थानावर दिसत असले , तरी त्यांनी गुणांच्या सरासरीत सर्व संघांना मागे टाकले आहे . एकूण आणि चढाईमध्ये मिळविलेल्या गुणांची त्यांची सरासरी अन्य संघांपेक्षा खूप उजवी ठरली आहे . त्यामुळेच त्यांच्या कामगिरीच्या उंचावलेल्या आलेखात त्यांच्या सांघिक कामगिरीचा वाटा मोठा असल्याचे स्पष्ट होते . पवनच तारणहार यंदाच्या मोसमात पवनकुमार शेरावतने जबरदस्त कामगिरी केली . त्यांच्या चढाईतील २३३ गुणांपैकी १३१ गुण हे एकट्या पवनचे आहेत . यात त्याचे १२४ टच पॉइंट , तर ७ बोनस गुण आहेत . त्याने ९ सुपर रेड केल्या आहेत . तिकीट विक्री - कुठे - दै . सकाळ , बुधवार पेठ , पंडित फार्म ( कर्वेनगर ) , शिवछत्रपती क्रीडा संकुल ( म्हाळुंगे बालेवाडी ) वेळ - सकाळी १० ते संध्या . ६ संकेतस्थळ - www . bookmyshow . com


भारतीय चित्रपटसृष्टीमध्ये आता एक नवा विक्रम प्रस्थापित होत आहे . एक असा विक्रम ज्याची कधी कोणीच कल्पना केली नसेल आणि हा विक्रम कधी कोणी मोडू शकेल याची शक्यताही धुसरच आहे . एसएस राजामौली दिग्दर्शित ‘बाहुबली २’ने प्रदर्शनापासून केवळ तीन दिवसांतच ५०० कोटींचा गल्ला पार केला आहे . प्रभास , राणा डग्गुबती , अनुष्का शेट्टी , तमन्ना , सत्यराज आणि रम्या यांच्या मुख्य भूमिका असलेल्या या चित्रपटाने ५४० कोटी रुपयांची विक्रमी कमाई केली आहे . वाचा : ‘होय , मला एका डोळ्याने दिसत नाही व्यापार समीक्षक रमेश बाला यांनी ‘बाहुबली २’च्या कमाईचा आकडा ट्विट केला आहे . भारतात चित्रपटाने ३३५ कोटी रुपये निव्वळ ( Net ) कमाई केली असून ४१५ कोटी रुपये इतकी ढोबळ ( Gross ) कमाई केली आहे . तर भारताबाहेर चित्रपटाला १२५ कोटींची कमाई करण्यात यश मिळालेय . याचाच अर्थ ‘बाहुबली २’ ने पहिल्या तीन दिवसात जगभरात तब्बल ५४० कोटी रुपये इतकी बक्कळ कमाई केलीय , असे बाला यांनी ट्विट केलेय . त्यानंतर ‘बाहुबली २’च्या हिंदी भाषिक चित्रपटाची निर्मिती करणाऱ्या करण जोहरनेही कमाईचा आकडा ट्विट केला . त्याने लिहिलंय की , ‘बाहुबलीच्या हिंदी व्हर्जनने अपेक्षेपेक्षा जास्त कमाई केली आहे . चित्रपटाने भारतात शुक्रवार ४१ कोटी , शनिवार ४० . ५ कोटी , रविवार ४६ . ५ अशी तीन दिवसात एकूण १२८ कोटी रुपयांची कमाई केली . ’ वाचा : बाहुबलीस नापसंती दर्शविणारे मनोरुग्ण , रामूची टिवटिव . . केवळ भारतातच नाही तर परदेशातही ‘बाहुबली २’ ने बॉक्स ऑफिसवर आपला दबदबा निर्माण केला आहे . आतापर्यंत मिळालेल्या आकड्यांनुसार , ऑस्ट्रेलिया ४ . ०४ कोटी , न्यूझीलँड १ . ३३ कोटी , ब्रिटन १ . ६२ कोटी रुपयांची कमाई केलीय . तमिळ व्हर्जनला ऑस्ट्रेलिया आणि ब्रिटनमध्ये चांगला प्रतिसाद मिळाला . अमेरिकेत चित्रपटाने दोन दिवसांत ५२ . ५ कोटींची कमाई केली आहे . अजून काही ठिकाणांचे आकडे येणं बाकी आहे . ‘बाहुबली २’ जगभरात तब्बल ९००० स्क्रिन्सवर प्रदर्शित करण्यात आला आहे . भारतात हा चित्रपट ६५०० तर इतर देशांमध्ये २५०० स्क्रिन्सवर प्रदर्शित करण्यात आलाय . आतापर्यंत कोणत्याच भारतीय चित्रपटाने पहिल्या तीन दिवसांत ५०० कोटींची कमाई केलेली नाही . मि . परफेक्शनिस्ट आमिर खानचा ‘पीके’ हा जगभरात सर्वाधिक कमाई करणारा चित्रपट आहे . मात्र , ‘बाहुबली २’ च्या कमाईचे आकडे बघता लवकरच हा रेकॉर्ड मोडला जाईल असे दिसते .


दिवसेंदिवस सोशल नेटवर्किंग साईट्सवर मोठ - मोठ्या व्यक्तींना ट्रोल करणाऱ्यांच्या संख्येत वाढ होताना दिसतेय . एखाद्या घटनेचा उल्लेख करताना काही चुक झाली तर अनेक मोठ्या लोकांना नेटीझन्सनी ऑलनाईन ट्रोल केलं आहे . मात्र धर्माच्या आधारावर एखाद्या खेळाडूवर टीका करणाऱ्यांच्या संख्येत वाढ होताना दिसते आहे . बुरखा न घालता पत्नीचा फोटो फेसबूकवर शेअर केल्यामुळे नुकतचं इरफान पठाणला फेसबूकवर ट्रोल करण्यात आलं होतं , आता भारताचा जलदगती गोलंदाज मोहम्मद शमी या ‘ट्रोल’भैरवांच्या टीकेचा धनी ठरला आहे . मोहम्मद शमीने आपली मुलगी आयराचा दुसरा वाढदिवस मोठ्या धुमधडाक्यात साजरा केला . या वाढदिवसाचे फोटो शमीने आपल्या फेसबूक प्रोफाईलवर शेअर केले आहेत . मात्र इरफान पठाणप्रमाणेच या पोस्टवर लोकांनी शमीवर टीका केली आहे . कित्येकांनी शमीला , आपल्या पत्नीचा हिजाब शिवाय फोटो काढल्यावरुन सुनावलं असून काहींनी इस्लाममध्ये वाढदिवस साजरा करण्याची पद्धत नसल्याचं सांगत लहानग्या आयराच्या सेलिब्रेशनवरही विरझण टाकलंय . काही नेटीझन्सनी तर , तू हिंदुत्ववाद्यांना खूश करण्यासाठी असले प्रकार करत असल्याची खरमरीत टीका केली . अवश्य वाचा – तुला हे वागणं शोभतं का ? इरफान पठाणचं चाहत्यांकडून ट्रोलिंग याआधीही शमीला अशाच प्रकारे ट्रोलिंगला सामोरं जावं लागलं होतं . आपल्या पत्नीचे पाश्चिमात्य पोषाखांमधले फोटो फेसबूकवर टाकल्याने शमीला लोकांनी ट्रोल केलं होतं . मात्र त्यावेळी शमीने त्या टीकाकारांना चोख प्रत्युत्तर दिलं होतं . मात्र यावेळी शमीने या प्रकारावर अद्याप कोणतीही प्रतिक्रिया दिलेली नाहीये . अवश्य वाचा – भारतीय क्रिकेटपटू मोहम्मद शमीला शिवीगाळ , मारहाणीचा प्रयत्न


शास्त्रीय संगीत , अन्य सुश्राव्य गायन - वादन मैफल किंवा गाण्यांच्या अन्य कार्यक्रमांना ‘रात्री दहा’च्या वेळेचा बडगा पोलीस यंत्रणेकडून दाखवला जातो . पण त्याच वेळी कानठळ्या बसवणारा आणि छातीत धडकी भरवणारा ‘डीजे’ , रस्त्यावरून जाणाऱ्या मिरवणुका , वरात , आवाजी फटाके फोडणे व अन्य गोंगाटाबाबत मात्र पोलीस यंत्रणा सौम्य धोरण स्वीकारते किंवा दुर्लक्ष करते . दक्ष नागरिकांकडून तक्रार केल्यानंतरच ते थांबविण्याची कार्यवाही केली जाते . प्रसिद्ध गायक राहुल देशपांडे यांनी अलीकडेच समाजमाध्यमांद्वारे याविषयी आपली जाहीर भूमिका मांडली होती . त्यानिमित्ताने . . गानसरस्वती किशोरीताई आमोणकर यांची मैफल रंगात आलेली . . किशोरीताईंसह रसिक श्रोतेही त्या स्वरवर्षांवात मंत्रमुग्ध झालेले असतात आणि अचानक रसभंग होतो . मैफल ‘आटपावी’ लागते . कारण रात्री दहाची मर्यादा . श्रोते हिरमुसले होऊन परततात . वेळ मर्यादेचा बडगा दाखवून ती मैफल ‘गुंडाळली’ जाते . किशोरीताई हे एक प्रातिनिधिक उदाहरण . वेळेच्या मर्यादेचा आणि त्यामुळे रंगलेली मैफल किंवा गाण्यांचा कार्यक्रम संपवावा लागल्याचा अनुभव किमान एकेकदा तरी अनेक दिग्गज गायकांसह अन्यही छोटय़ा - मोठय़ा गायकांनी नक्कीच घेतला असेल . तर दुसरीकडे रात्रीचे दहा वाजून गेले आहेत तरीही रस्त्यावरून उत्सवाच्या मिरवणुका किंवा लग्नाची वरात चालली आहे . कुठेतरी लग्नाच्या हळदीचा कार्यक्रम सुरू आहे आणि तिथे कानठळ्या बसतील व छातीत धडकी भरेल अशा आवाजात ‘डीजे’ वाजतोय . शांततेचा भंग करणारे फटाके वाजविण्यात येत आहेत . येथे मात्र वेळेची मर्यादा नाही . अनेकदा स्थानिक ‘बडय़ा’ धेंडांकडून हे सर्व बिनदिक्कत सुरू असते . कोणी दक्ष नागरिकाने पोलीस ठाण्यात तक्रार केली तर ‘आमच्याकडे पुरेसा स्टाफ नाही , आमची माणसे आम्ही पाठवतो , थोडय़ा वेळात होईल बंद’ अशी उत्तरे मिळतात . हा अनुभवही आपल्यापैकी प्रत्येकाला आला असेल . शास्त्रीय संगीत व गाण्याचे कार्यक्रम यांना एक न्याय आणि मिरवणुका , वरात व फटाके फोडणाऱ्यांना दुसरा न्याय असे चित्र सगळीकडेच दिसून येत आहे . याच दुजाभावाबाबत प्रसिद्ध गायक राहुल देशपांडे यांनी अलीकडेच समाजमाध्यमांवर आपल्या मनातील हा ‘राग’ जाहीरपणे व्यक्त केला . पोलिसांकडून संगीत मैफलींना मिळणाऱ्या दुटप्पी भूमिकेबाबत ‘फेसबुक’वर नाराजी व्यक्त केली होती . ‘वराती आणि मिरवणुकीतील डिस्को म्युझिक , डीजेचा धांगडिधगा आम्ही उशिरापर्यंत सहन करायचा . शास्त्रीय संगीताची मैफल मात्र रात्री दहाच्या जरा पुढे गेली की सर्वोच्च न्यायालयाचा हवाला देत स्थानिक पोलीस लगेच हजर होतात . असे का ? ’ , अशा शब्दांत राहुल देशपांडे यांनी आपला निषेध व्यक्त केला होता . ‘फेसबुक’वर राहुल देशपांडे यांच्या या पोस्टला जोरदार ‘लाइक्स’ मिळाल्या . सर्वानीच या भूमिकेशी सहमती दर्शविली . अनेकांनी ती पोस्ट शेअरही केली . राहुल देशपांडे यांच्या या पोस्टमुळे हा मुद्दा पुन्हा एकदा ऐरणीवर आला आहे . या आधीही काही गायक कलाकारांनी या विषयाबाबत आपली नाराजी प्रत्यक्ष किंवा अप्रत्यक्षपणे व्यक्त केली होती . मात्र तरीही यात कोणतीही सुधारणा किंवा फरक पडलेला नाही . कला आणि संस्कृती या फक्त भाषणातून बोलायच्या गोष्टी आहेत . प्रत्यक्षात कलेसाठी काहीही करायचे नसते किंवा कधी कधी काहीतरी केल्यासारखे दाखवायचे असते अशी निगरगट्ट मनोवृत्ती सर्वपक्षीय लोकप्रतिनिधी , राजकारणी आणि शासकीय यंत्रणांची झालेली आहे . कोणतेही तारतम्य न बाळगता शास्त्रीय संगीत व गाण्याच्या अन्य कार्यक्रमांना वेळेचा व कायद्याचा बडगा दाखविणारी पोलीस यंत्रणा मिरवणुका , वरात यातील धांगडधिंगा आणि फटाके वाजवण्याच्या बाबतीत अशी चपळता आणि कार्यक्षमता का दाखवत नाही , हा कलाकारांप्रमाणेच सर्वसामान्यांना पडलेला प्रश्न आहे . अपवाद वगळता पाश्चात्त्य संगीताच्या ‘ठणाणा’ कार्यक्रमांनाही वेळेच्या बंधनातून सवलत दिल्याची काही उदाहरणे आहेत , तशी काही उदाहरणे अर्थात अपवादात्मक स्वरूपात शास्त्रीय संगीत मैफल किंवा गाण्यांच्या कार्यक्रमांच्या बाबतीत असतीलही . पण हे सगळ्याच शास्त्रीय संगीत मैफली किंवा गाण्यांच्या कार्यक्रमाबाबत घडत नाही . शास्त्रीय संगीत महोत्सव किंवा अभिजात संगीताच्या मैफली करणाऱ्या अनेक संस्था आज महाराष्ट्रात आहेत . वर्षांनुवर्षे या संस्था शास्त्रीय संगीत प्रसारासाठी आणि शास्त्रीय संगीताचा आनंद रसिकांना मिळवून देण्यासाठी काम करत आहेत . या संस्थांकडून अशा मैफली किंवा कार्यक्रम आयोजित केले जात आहेत . पण त्यांना तसेच सुगम संगीत , भावसंगीत किंवा चित्रपट संगीतविषयक कार्यक्रम आयोजित करणाऱ्या आयोजकांनाही वेळेच्या मर्यादेचा बडगा सहन करावा लागत आहे . या मंडळींनी वेळोवेळी आपले म्हणणे शासनापर्यंत आणि संबंधित यंत्रणांपर्यंत पोहोचवलेही आहे . पण ‘कुंभकर्णी’ शासन आणि यंत्रणांनी त्याची दखल घेतलेली नाही . दखल घेतली असे दाखविले जाते , काही वेळेस स्थानिक पातळीवर अशा मैफली किंवा संगीत कार्यक्रमांबाबत ‘उदारता’ही दाखविली जाते . पण ते तात्पुरते असते . खरे तर याबाबत स्पष्ट आणि ठोस धोरण आखण्याची व त्यानुसार अंमलबजावणी करण्याची गरज आहे . शास्त्रीय संगीत मैफली , संगीतविषयक कार्यक्रम आयोजित करणाऱ्या संस्था , शास्त्रीय संगीताचे जतन आणि संवर्धनासाठी त्यांनी दिलेले योगदान , अशा मैफलीतून सहभागी होणारे मान्यवर आणि ज्येष्ठ गायक कलाकार यांचे योगदान या सगळ्याचा वेळेच्या मर्यादेचा बडगा उगारताना विचार झाला पाहिजे . पोलिसांनी त्याचे भान ठेवावे आणि तारतम्य बाळगावे , अशी कलाकार आणि सर्वसामान्य रसिक व आयोजकांची अपेक्षा आहे . तर दहाची वेळमर्यादा शास्त्रीय संगीत कलाकारांनी पाळली पाहिजे हे योग्यच आहे . मात्र मग त्याचबरोबर रात्री दहानंतर रस्त्यावरून धांगडधिंगा व डीजेच्या कानठळ्या बसविणाऱ्या आवाजातील मिरवणुका , वराती , फटाके फोडणे यालाही कठोरपणे कायद्याचा चाप लावलाच पाहिजे , अशी अपेक्षा कलाकारांकडून व्यक्त होते आहे . ‘किमान एक तासाची मुदत वाढवून मिळावी’ वेळेच्या मर्यादेमुळे मैफल आटोपती घ्यावी लागल्याचा अनुभव मीही घेतला आहे . त्यामुळे कलाकार आणि रसिक श्रोते दोघांचाही विरस होतो . अभिजात शास्त्रीय संगीताच्या मैफलींसाठी दहाच्या वेळेची मर्यादा शिथिल करण्यात यावी . अशा मैफलींसाठी किमान एक तासाची वेळ वाढवून देण्याबाबत विचार व्हावा . सगळ्यात महत्त्वाचे म्हणजे कार्यक्रम आयोजक , प्रेक्षक , सहभागी गायक कलाकार , कार्यक्रमातून भाषण करणारे वक्ते या सर्वानीच वेळेचे भान आणि तारतम्य बाळगावे . संगीत महोत्सव किंवा अशा प्रकारच्या शास्त्रीय संगीत मैफलीत काही वेळेस चार ते पाच कलाकार सहभागी झालेले असतात . कलाकार जास्त संख्येत असतील तर जो गायक मैफलीची सांगता करणार असेल त्याला साहजिकच कमी वेळ मिळतो . त्यामुळे ती संख्या मर्यादित ठेवता येईल का , त्याचाही विचार व्हावा . पंडित डॉ . अजय पोहनकर ‘न्यायव्यवस्थेची बंधने कलाकारांबरोबर इतरांनी पाळायलाच हवीत’ शास्त्रीय संगीताचे सादरीकरण हे निवांतपणे आणि कोणत्याही बंधनाशिवायच सादर करायचे असते . वेळेचे बंधन हे कलाकार आणि श्रोते या दोघांसाठीही विरस करणारे आहे , मात्र असे असले तरी सामाजिक व्यवस्था आणि न्यायव्यवस्थेने जी बंधने घालून दिली आहेत ती पाळली जावीतच . रात्री दहानंतर संगीत मैफली नकोत तसेच रस्त्यावरच्या वाहनांचे भोंगेसुद्धा वाजता कामा नयेत किंवा अन्य स्वरूपाचा कोणताही गोंगाट , धांगडधिंगा होऊ नये . शास्त्रीय संगीताच्या मैफिली या बंदिस्त सभागृहात घेण्यात आल्या तर मग त्याला वेळेचे बंधन राहणार नाही . त्या दृष्टीनेही विचार करून पाहायला हवे . आरती अंकलीकर टिकेकर ‘अभिजात शास्त्रीय संगीत मैफिलीसाठी तरी वेळेचे बंधन नको’ ‘शिवानंद स्वामी संगीत प्रतिष्ठान’तर्फे गेली ७५ वर्षे औंध येथे संगीत महोत्सवाचे आयोजन आम्ही करतो आहोत . औंधसारख्या मुंबईपासून दूर असलेल्या भागातील आणि परिसरातील रसिक श्रोत्यांसाठी हा महोत्सव निःशुल्क भरवण्यात येतो . त्यामुळे अशा कार्यक्रमांचे महत्व रसिकांच्या दृष्टीने औरच असतो . पण वेळेच्या बंधनामुळे कलाकार आणि रसिक श्रोते दोघांचाही रसभंग होतो ही गोष्ट खरी आहे . त्यामुळे अभिजात शास्त्रीय संगीत मैफिलीसाठी तरी वेळेच्या मर्यादेचे बंधन नसावे , असे वाटते . यावर सारासार विचार व्हायला हवा . अपूर्वा गोखले , सहसचिव - शिवानंद स्वामी संगीत प्रतिष्ठान


कोहलीचे स्पर्धेतील चौथे शतक ; ८०० धावांचा नवा विक्रम ; पंजाबपुढे २१२ धावांचे आव्हान विराट कोहली हा असा एक अद्वितीय खेळाडू आहे की ज्याच्यावर कसलाही परीणाम होत नाही . प्रतिस्पध्र्याचा नाही , गोलंदाजांचा नाही पावसाची आणि ओल्या खेळपट्टीचीही नाही आणि दुखापतीची तर नाहीच नाही . सामन्यापूर्वी कोहलीच्या डाव्या बोटाला दुखापत झाली होती , पण त्याची तमा न बाळगता कोलहीने फटक्यांची अतिषबाजी करत स्पर्धेतील चौथे शतक झळकावले , त्याचबरोबर आयपीएलमध्ये एका हंगामात ८०० धावांचा विक्रमही त्याने रचला . पावसाच्या व्यत्ययामुळे सामन्याची दहा षटके वाया गेली असली त्यानंतर मैदानात कोहली बरसला . त्याच्या धावांच्या पावसात बंगळुरुचे चाहते चिंब भिजून गेले . त्याच्या या शतकी खेळीच्या जोरावर रॉयल चॅलेंजर्स बंगळुरुने किंग्ज इलेव्हन पंजाबपुढे १५ षटकांत २११ धावांचा डोंगर रचला . पावसामुळे या सामन्याच्या भवितव्याबाबत प्रश्नचिन्ह उपस्थित करण्यात येत होते . पण वाऊस थांबल्यावर मैदानावरील कर्मचाऱ्यांनी प्रयत्नांची शिकस्त करत सामना सुरु केला . पावसामुळे खेळपट्टी ओली झाली होती तर मैदान निसरडे झाले होते . त्यामुळे नाणेफक जिंकत पंजाबने बंगळुरुला प्रथम फलंदाजीसाठी पाचारण केले . कमीत धावांमध्ये बंगळुरुला बाद करण्याचे स्वप्न पंजाबचा संघ बघत होता . पण त्यांच्या स्वप्नांना ख्रिस गेल आणि कोहली यांनी सुरुंग लावला . कोहलीने पहिल्याच चेंडूवर चौकार वसूल करत आपले इरादे स्पष्ट केले होते . दुसऱ्या बाजूने गेल संयतपणे फलंदाजी करत होता . कायले अॅबॉटच्या चौथ्या षटकात गेलने फटकेबाजीला सुरुवात केली आणि त्यानंतर या दोघांनीही पंजाबच्या गोलंदाजीची पिसे काढली . चेंडू आणि सीमारेषा यांच्या नात्याची वीण या दोघांनी घट्ट केली . कधी कोहली , तर कधी गेल पंजाबच्या गोलंदाजीवर तुटून पडत होते . पंजाबच्या प्रत्येक गोलंदाजाच्या चेंडूला मैदानाचा कोपरा दाखवला होता . मोठे फटके मारण्याच्या नादात गेल बाद झाला , पण त्याने फक्त ३२ चेंडूंमध्ये चार चौकार आणि आठ षटकारांच्या जोरावर ७३ धावांची धडाकेबाज खेळी साकारली . गेल बाद झाल्यावर कोहलीच्या धावांचा ओघ आटला नाही , उलट त्याने दुपटीने पंजाबच्या गोलंदाजांवर प्रहार करायला सुरुवात केली . संदीप शर्माच्या चौदाव्या षटकातील तिसऱ्या चेंडूवर चौकार वसूल करत त्याने स्पर्धेतील चौथे शतक झळकावले . पण याच षटकाच्या अखेरच्या चेंडूवर मोठा फटका मारण्याच्या नादात तो बाद झाला . कोहलीने फक्त ५० चेंडूंत १२ चौकार आणि आठ षटकारांच्या जोरावर ११३ धावांची झंझावाती खेळी साकारली . यावेळी कोहलीने ९६ धावा या २० चेंडूंमध्ये फक्त चौकार आणि षटकारांच्या जोरावर वसूल केल्या . संक्षिप्त धावफलक रॉयल चॅलेंजर्स बंगळुरु : १५ षटकांत ३ बाद २११ ( विराट कोहली ११३ , ख्रिस गेल ७३ ; संदीप शर्मा १ / २९ ) वि . किंग्ज इलेव्हन पंजाब . ( धावपलक अपूर्ण )


चॅम्पियन्स ट्रॉफीतील उपांत्य लढतीत भारतानं बांगलादेशवर दणदणीत विजय मिळवला . या विजयाचं जोरदार सेलिब्रेशन देशभर सुरू आहे . विराटच्या आक्रमक नेतृत्त्वाखाली टीम इंडियाचे खेळाडू जबरदस्त कामगिरी करत आहेत . त्याचं कौतुकही होत आहे . बांगलादेशविरुद्धच्या लढतीतही विराट अधिक आक्रमक दिसला . पण संघाचं नेतृत्त्व करताना विराटचाही कधी - कधी संयम सुटतो . बांगलादेशच्या फलंदाजाला धावबाद करण्याच्या प्रयत्नात धोनीकडून अतिरिक्त पाच धावा गेल्या . ही ‘चूक’ विराटला खटकली आणि त्यानं आपली नाराजी जाहीरपणे व्यक्त केली . चॅम्पियन्स ट्रॉफीतील भारत - बांगलादेश यांच्यातील ‘हाय व्होल्टेज’ सामन्यात भारतानं जबरा खेळ केला आणि बांगलादेशच्या ‘शेरां’ना ढेर केलं . भारतानं बांगलादेशला स्पर्धेबाहेर काढून बांगलादेशच्या उतावीळ चाहत्यांना चोख प्रत्युत्तर दिलं . या सामन्यात भारतीय संघाचे खेळाडू जरा जास्तच आक्रमक दिसले . खेळही त्यांनी आक्रमकच केला . त्यात कॅप्टन कोहली आघाडीवर होता , असं म्हणता येईल . केदार जाधवच्या गोलंदाजीवर बांगलादेशच्या फलंदाजाचा अप्रतिम झेल टिपल्यानंतर कोहलीनं केलेला जल्लोष अधिक लक्षात राहिला . पण धोनीकडून ‘चूक’ झाल्यानंतर विराटनं व्यक्त केलेली नाराजी त्याहीपेक्षा अधिक लक्षात राहिली . प्रत्येक वेळी मी धोनीसरांचा सल्ला घेतो असं सांगणारा कोहली धोनीवर कमालीचा चिडला . बांगलादेश प्रथम फलंदाजीसाठी मैदानात उतरला होता . अश्विननं ४०वे षटक टाकले . या षटकात बांगलादेशच्या फलंदाजानं टोलवलेला चेंडू युवराजकडं गेला . त्यानं विकेटकीपर धोनीकडं थ्रो केला . धोनीनं बांगलादेश फलंदाजाला धावबाद करण्याचा प्रयत्न केला . पण हा प्रयत्न फसला . धोनीनं स्टम्पवर फेकलेला चेंडू तेथे ग्लोव्हजवर लागला आणि बांगलादेशला अतिरिक्त पाच धावांचं बक्षीस मिळालं . बांगलादेशचे फलंदाज खोऱ्यानं धावा वसूल करत होते . अशात पाच धावा अतिरिक्त गेल्यानं कॅप्टन विराट संतापला . धोनीकडं पाहून त्यानं आपला राग व्यक्त केला . तो काहीतरी पुटपुटला . मी धोनीकडून कायम सल्ला घेतो , असं म्हणणाऱ्या कोहलीनं राग व्यक्त केल्यानंतर धोनीचे चाहते मात्र नाराज झाले आहेत , असं दिसतं .


आरती अंकलीकर - टिकेकर यांची भावना रागसंगीत सादर करण्यासाठी पूर्वी कलाकाराकडे तीन तासांचा कालावधी असे . त्यामुळे त्या वेळच्या मैफलींमध्ये गायनातून श्रोत्यांच्या मनाच्या गाभ्यापर्यंत पोहोचणे शक्य होते . आता मैफलींसाठी उपलब्ध असलेला वेळ कमी झाला . कमी झालेला वेळ हे सर्जनशीलतेपुढील प्रमुख आव्हान असून भविष्यात ख्याल प्रकारातील गायन टिकवणे ही कलाकार आणि रसिक श्रोत्यांची जबाबदारी असेल , असे मत ज्येष्ठ गायिका आरती अंकलीकर - टिकेकर यांनी शुक्रवारी व्यक्त केले . आर्य संगीत प्रसारक मंडळातर्फे ६५ व्या सवाई गंधर्व भीमसेन महोत्सवानिमित्त आयोजित ‘अंतरंग’ उपक्रमात मंडळाचे कार्याध्यक्ष श्रीनिवास जोशी यांनी आरती अंकलीकर - टिकेकर आणि महेश काळे यांच्याशी संवाद साधला . या कलाकारांनी आजच्या काळातील ‘सर्जनशीलतेची आव्हाने’ या विषयावर मनमोकळ्या गप्पा मारल्या . त्यापूर्वी ‘षड्ज’ या उपक्रमांतर्गत रजत कपूर दिग्दर्शित ‘तराना’ आणि पी . के . सहा दिग्दर्शित ‘सारंगी – द लॉस्ट कॉर्ड’ हे लघुपट दाखविण्यात आले . आरती अंकलीकर - टिकेकर म्हणाल्या , महोत्सव कोणता , श्रोते किती , भोवताल कसा यापेक्षा कलाकाराचा स्वतःशी असलेला संवाद सगळ्यात महत्त्वाचा आहे . रागसंगीत गाणाऱ्यांनी उपशास्त्रीय प्रकार गाऊ नयेत असे आमचे गुरू सांगत , कारण प्रत्येक प्रकाराचा भाव वेगळा तसेच आवाजही वेगळा आहे . प्रत्येक प्रकाराला आपल्या सीमा आहेत , त्या कलाकारांनी ओलांडू नयेत . पूर्वीच्या काळी कलाकार , गायक , वादक यांना राजाश्रय असे . चरितार्थाची चिंता न करता त्यांनी केवळ कला जोपासावी आणि ती पुढे न्यावी हा या राजाश्रयाचा उद्देश होता . आता दिवस बदलले असले , तरी आजही मोठे उद्योजक आहेत . रागसंगीतातील गायकांना त्यांनी उचित साह्य़ करावे आणि कलेची सेवा करू द्यावी . महेश काळे म्हणाले , पं . जितेंद्र अभिषेकी बुवांकडे शास्त्रीय संगीताची तालीम घेतल्यामुळे पेशकश नव्हे तर रियाज महत्त्वाचा असतो हे मी शिकलो . त्यामुळेच आजपर्यंतच्या वाटचालीमध्ये मी टिकून राहू शकलो . अभियांत्रिकीचे शिक्षण घेण्यासाठी परदेशात गेल्यानंतर प्रत्येक सत्रामध्ये एक या प्रमाणे मी पाश्चात्त्य संगीत प्रकारांचे धडे गिरवले . तेव्हा भारतीय शास्त्रीय संगीताएवढा आवाका इतर कोणत्याच संगीताचा नसल्याचे लक्षात आले . संगीत नाटकामध्ये गायल्याने शास्त्रीय संगीताचा दर्जा कमी होत नाही . प्रत्येकाने आपल्या आवडीचे संगीत प्रकार ओळखून त्याच्याशी प्रामाणिक राहिल्यास शास्त्रीय संगीतावर आपला चरितार्थ चालवणे अवघड नाही .


‘रईस’ सिनेमात शाहरुख खानने एका दारुचा अवैध्य धंदा करणाऱ्या माणसाची व्यक्तिरेखा साकारली आहे . या सिनेमाच्या ट्रेलरमधील एक दृश्य फारच सुरेख चित्रित करण्यात आला आहे . या दृश्यात दारुच्या बाटल्यांवरुन रोड रोलर फिरवताना दाखवण्यात आला आहे . बघण्यात जरी हे दृश्य फार सहज आणि सोपे वाटत असले तरी पण या दृश्याचे चित्रिकरण करताना दिग्दर्शक राहुल ढोलकियाला फार मेहनत घ्यावी लागली होती . जागरण डॉट कॉम या संकेतस्थळाने दिलेल्या माहितीनुसार , हे दृश्य वेगळ्या पद्धतीने चित्रित केले गेले आहे . यासाठी विशेष तयारीही करण्यात आली आहे . या दृश्याच्या चित्रिकरणासाठी साधारणतः ६० हजार रिकाम्या बाटल्या मागवण्यात आल्या होत्या . नंतर त्यांना जमिनीवर योग्य पद्धतीने सजवण्यात आले . जर हे दृश्य पहिल्याच टेकमध्ये जर योग्य झाले नसते तर काय करावे लागले असते याचा विचार न केलेलाच बरा . एवढ्या बाटल्या परत मागवणे आणि त्यांना सजवणे सोपे नव्हते . त्यामुळे दिग्दर्शक राहुल ढोलकियाने या दृश्याचे चित्रिकरण करण्याआधी कलाकारांकडून अनेकदा तालीम करुन घेतली आणि जेव्हा सगळे योग्य वाटले तेव्हाच या दृश्याचे चित्रिकरण करण्यात आले . असे ही म्हटले जाते की , या दृश्याच्या चित्रिकरणासाठी खासकरुन या बाटल्या तयार करण्यात आल्या होत्या . या सिनेमात शाहरुख खान एका वेगळ्या रुपात प्रेक्षकांसमोर येणार आहे . ‘रईस’ हा सिनेमा गुजरातच्या दरियापूरमधील अवैध दारुचा व्यवसाय करणाऱ्या अब्दुल लतीफच्या जीवनावर आधारित आहे . अब्दुल लतीफ हा दाऊदच्या जवळचा व्यक्ती होता . छोटे , मोठे अवैध धंदे करणारा अब्दुल अंडरवर्ल्डचा डॉन कसा झाला , या भोवती सिनेमाचे कथानक फिरताना दिसणार आहे . शाहरुख खान , नवाझुद्दिन सिद्दिकी , माहिरा खान , मोहम्मद झिशान आयुब यांच्या या सिनेमात महत्त्वाच्या भूमिका आहेत .


तीन महिन्यांच्या विश्रांतीनंतर पहिलाच सामना खेळणाऱ्या दिग्गज टेनिसपटू रॉजर फेडररला बुधवारी स्टुटगार्ट ग्रास कोर्ट स्पध्रेत ३९ वर्षीय टॉमी हासकडून पराभव पत्करावा लागला . जागतिक क्रमवारीत एकेकाळी दुसऱ्या स्थानावर असलेल्या फेडररवर हासने २ - ६ , ७ - ६ ( १० / ८ ) , ६ - ४ अशा फरकाने विजय मिळवला . फेडररविरुद्ध १७ सामन्यांमधील हासचा हा चौथा विजय आहे . आठवे विम्बल्डन जेतेपद पटकावण्यासाठी उत्सुक असलेला फेडरर मार्च महिन्यापासून विश्रांती घेत आहे . ३५ वर्षीय फेडररचा २०१७च्या मोसमातील हा दुसरा परभव ठरला . त्याने जानेवारीत झालेल्या ऑस्ट्रेलियन खुल्या स्पध्रेचे जेतेपद पटकावले होते आणि ते त्याचे कारकीर्दीतले १८वे ग्रँडस्लॅम जेतेपद ठरले होते . ‘‘रॉजरसारख्या जवळच्या मित्रासोबत खेळण्याचा आनंद निराळाच असतो . त्यात अनेक भावना गुंतल्या असतात . दुसऱ्या सेटमध्ये मॅच पॉईंट वाचवल्यानंतर मी मुक्तपणे खेळ करण्यास सुरुवात केली . या विजयाने मीही अचंबित झालो आहे , ’’ असे मत हासने व्यक्त केले . साईप्रणीत पहिल्याच फेरीत बाद ; श्रीकांत , प्रणॉय दुसऱ्या फेरीत जकार्ता : सिंगापूरपाठोपाठ थायलंड बॅडमिंटन स्पध्रेत जेतेपद पटकावणाऱ्या बी . साई प्रणीतला पहिल्याच फेरीत धक्कादायक पराभव पत्करावा लागला आणि इंडोनेशिया सुपर सीरिज प्रीमिअर बॅडमिंटन स्पध्रेतील त्याचे आव्हान संपुष्टात आले . भारताच्या एच . एस . प्रणॉय आणि किदम्बी श्रीकांत यांनी आगेकूच करीत दुसऱ्या फेरीत प्रवेश केला . पुरुष एकेरीच्या पहिल्या लढतीत दुसऱ्या मानांकित कोरियाच्या सोन व्ॉन होने २१ - १४ , २१ - १८ अशा फरकाने साईप्रणीतवर विजय मिळवला . जागतिक क्रमवारीत २९व्या स्थानावर असलेल्या प्रणॉयने स्थानिक खेळाडू अँथनी सिनिसुका जिनटिंगवर २१ - १३ , २१ - १८ असा अवघ्या ४३ मिनिटांत पराभव केला . पुढील फेरीत त्याला अव्वल मानांकित मलेशियाच्या ली चाँग वेईचा सामना करावा लागणार आहे . श्रीकांतला कडव्या संघर्षांनंतर हाँग काँगच्या वाँग विंग की व्हिसेंटविरुद्ध २१ - १५ , १७ - २१ , २१ - १६ असा विजय मिळवण्यात यश आले . पुरुष दुहेरीत सात्त्विकसाईराज रॅन्कीरेड्डी आणि चिराग शेट्टी या जोडीलाही पराभवाचा सामना करावा लागला . फजर अलफियान आणि मुहम्मद रियान अॅड्रियांटो या जोडीने २१ - ९ , २१ - १९ असा विजय मिळवला . महिला दुहेरीतही भारताच्या पदरी निराशा आली . अश्विनी पोनप्पा आणि एन . सिक्की रेड्डी या भारतीय जोडीला कडव्या संघर्षांनंतर इंडोनेशियाच्या डियान फित्रीयानी आणि नादिआ मेलाती या जोडीने २१ - १९ , १९ - २१ , १३ - २१ असे पराभूत केले .


अखिल महाराष्ट्र नाट्य विद्यामंदिर समितीच्या वतीने देण्यात येणाऱ्या विष्णुदास भावे नाट्यपुरस्कारासाठी यंदा अभिनेते मोहन जोशी यांची निवड करण्यात आली आहे . येत्या ५ नोव्हेंबर रोजी अखिल भारतीय नाट्य संमेलनाचे अध्यक्ष जयंत सावरकर यांच्या हस्ते मोहन जोशी यांना हा पुरस्कार प्रदान करण्यात येईल , अशी माहिती समितीचे अध्यक्ष डॉ . शरद कराळे ही माहिती दिली . ‘दरवर्षी रंगभूमी दिनानिमित्त रंगभूमीची प्रदीर्घ सेवा करणाऱ्या कलाकारास विष्णुदास भावे गौरव पदकाने सन्मानित करण्यात येते . रंगभूमी क्षेत्रातील हे मानाचे पदक असून आजवर बालगंधर्व , केशवराव दाते , आचार्य अत्रे यांच्यापासून ते जयंत सावरकर यांच्यापर्यंत अनेक दिग्गज रंगकर्मी , नाटककार , लेखकांना या पुरस्काराने सन्मानित करण्यात आले आहे , ’ असे डॉ . कराळे म्हणाले . वाचा : ओमर अब्दुल्ला आणि अदनान सामी यांच्यात ‘ट्विटर - वॉर’ मोहन जोशी यांची ‘नाथ हा माझा’ , ‘प्रेमाच्या गावा जावे’ , ‘आसू आणि हासू’ ही नाटके गाजली . त्यानंतर चित्रपट क्षेत्रात त्यांनी प्रवेश केला आणि अनेक भूमिका गाजवल्या . सध्या ते अखिल भारतीय मराठी नाट्य परिषदेच्या अध्यक्षपदाची धुरा सांभाळत आहेत .


आजच्या व्यस्त जिवनामध्ये आपली लाइफ स्टाइटच मधुमेह होण्याचे कारण ठरत आहे . तर काही जणांना अनुवांशिकतेमुळे मधुमेहाला समारं जावं लागतेय . पण सुरूवातीपासूनच काळजी घेतली तर मधुमेहाच्या धोक्यापासून वाचता येऊ शकते . दररोजच्या आहारात असणाऱ्या जंक फूडच्या समावेशामुळे अनेकजण मधुमेहाला आमंत्रण देत आहेत . जंक फूडच्या सेवनाने मधुमेह या आजाराची समस्या जादा निर्माण होण्यास मदत हाते . कारण या पदार्थांमध्ये मीठ आणि साखरेचे प्रमाण जास्त असते . जेव्हा तुम्ही आहार घेत असता त्यातून शरीराला योग्य प्रमाणात ग़्लुकोज शरिरास मिळत असतो . शरीरात इन्सुलिनचे प्रमाण योग्यरित्या राखले जाते . जंकफूड मुळे चयपचनाची प्रक्रिया बिघाड होऊन शरीरातील इन्सुलिनचे कार्य बिघडते . सोप्या आणि घरगुती उपायामुळे मधुमेहावर नियंत्रण ठेवण्यास मदत होईल . आपल्या रोजच्या आहारामध्ये पुढील बाबींचा समावेश केल्यास मधुमेहावर नियंत्रण तरणे सोपं जाऊ शकते . जाणून घेऊयात खाण्यामध्ये काय असावे… . तुळशी – आयुर्वेदात तुळशीचे गुणधर्मांबद्दल खूप काही लिहून ठेवलंय . तुळशीच्या पानांमध्ये मधुमेहासाठी आवश्यक असणारे अँटिऑक्सिडेंट आणि तेल असते . त्यामुळे शरीरात युजेनॉल , मेथल युजेनॉल आणि कॅरियाफोलिनच्या वाढीस मदत होते . तज्ज्ञांच्या मतानुसार तुळस मनुष्याच्या शरीरातील रोग प्रतिकारक शक्ती वाढविण्यास मदत करते . दररोज सकाळी तुळशीचे पाने अथवा त्याचा काढा पिल्यास मधुमेह नियंत्रणात येऊ शकतो . तुळशीच्या पानाच्या सेवनामुळे आपल्या शरिरातील साखरेचे प्रमाण संतुलित राहण्यास मदत होते . दालचीनी – दालचिनीमुळे इन्सुलिनची संवेदनक्षमता वाढून रक्तातील शर्करेची पातळी नियंत्रित राहते . दररोज अर्धा टिस्पून दालचिनीची पावडर खाल्याने इन्सुलिनची संवेदनक्षमता वाढून वजन नियंत्रित राहते . हृदयविकाराचा त्रास कमी करण्यासाठी दालचिनी उपयुक्त आहे . ग्रीन कॉफी किंवा ग्रीन टी – ग्रीन टी किंवा ग्रीन कॉफी अनफरमेंटेड असून त्यात पॉलिफिनॉल हा घटक मुबलक असतो . पॉलिफिनॉलमधील अँटिऑक्सिडंट आणि हायपोग्लेसिमिक गुणधर्मांमुळे रक्तातील साखर नियंत्रित राहण्यास मदत होते . दररोज सकाळी किंवा संध्याकाळी ग्रीन टी पिण्याने तुम्हाला फायदा होईल . जांभूळ – जांभळामध्ये ग्लायकोसाइड हा घटक असल्यामुळे जांभळाच्या बिया स्टार्चचे साखरेत रुपांतर होऊ देत नाहीत . यामुळे रक्तातील साखरेचे प्रमाण नियंत्रित राहून इन्सुलिनचे संरक्षण होते . जांभळामधील काही घटकांमुळे हृदयविकार व रक्तवाहिन्यांसंबंधीच्या विकारापासून बचाव होतो . कारले – कारले मधुमेहींसाठी अतिशय उपयुक्त मानले जाते . कारण त्यामधील कॅराटिन आणि मोमोर्डिसीन हे घटक रक्तातील साखरेची पातळी नियंत्रित राहण्यास मदत करतात .


कलाविश्वात करिअरच्या एका टप्प्यावर आल्यानंतर बऱ्याच अभिनेत्री आणि अभिनेते जीवनाच्या नवा वाटेचे वाटसरु होऊ पाहतात . अशाच एका टप्प्यावर पोहोचलेल्या अभिनेत्री संस्कृती शेणॉयचा नुकताच साखरपुडा झाला . सध्या सोशल मीडियावर या दाक्षिणात्य अभिनेत्रीच्या साखरपुड्याचे फोटो बरेच चर्चेत आले आहेत . विष्णुसोबत संस्कृतीचा साखरपुडा झाला असून , यावेळी ती खूप छान तयार झाली होती . पारंपारिक दाक्षिणात्य पेहरावामध्ये संस्कृती फारच सुंदर दिसत होती . एका कौटुंबिक सोहळ्यात मित्रपरिवाराच्या उपस्थितीत तिचा साखरपुडा पार पडला . हिंदी चित्रपटसृष्टीत संस्कृतीचा फार वावर नसला तरीही मल्ल्याळम , तेलगू , तमिळ आणि कन्नड चित्रपटसृष्टीत ती बरीच नावाजली आहे . लुकमन्स मॉडेल मॅनेजमेन्ट एजन्सीतून तिने मॉडेलिंग विश्वात पाऊल ठेवलं होतं . त्यानंतर ‘कल्याण सिल्क’ आणि बऱ्याच ब्रॅण्डच्या जाहिरातींमध्येही ती झळकली . तेलगू चित्रपटसृष्टीतून तिच्या अभिनय कारकिर्दीला सुरुवात झाली . विविध चित्रपटांमध्ये तिने सहाय्यक अभिनेत्रीचीसुद्धा भूमिका साकारली आहे . PHOTO : ही प्रसिद्ध मराठी अभिनेत्री अडकली विवाहबंधनात ‘माय फॅन रामू’ हा तिचा एक गाजलेला चित्रपट . ‘कट्टी पुली’ या तमिळ चित्रपटामध्ये तिची मुख्य भूमिकेसाठी निवड झाली होती . पण , आजीच्या प्रकृती अस्वास्थ्यामुळे चित्रपट अर्ध्यावर सोडूनच तिला परतावं लागलं होतं . दरम्यान , येत्या काही दिवसांमध्ये संस्कृती ‘विल अंबू’ आणि संगीतमय प्रेमपट असलेल्या ‘कन्ना’ या चित्रपटांमध्ये झळकणार आहे .


मुन्ना , बिल्ला , डार्लिंग , मिस्टर परफेक्ट , यंग रिबेल स्टार , मिर्ची सिनेमातला जय आणि आता बाहुबली अशा विविध नावांनी ओळखला जाणारा लाडका प्रभास . काही वर्षांपूर्वी फक्त तेलुगू अभिनेता म्हणून चर्चेत होता ; पण त्याच्या बाहुबली सिनेमाने संपूर्ण जगाचं लक्ष वेधलं . तो आता जागतिक स्तरावरचा अभिनेता म्हणून नावारूपास येतोय . त्याच्या 15 वर्षांच्या अभिनय कारकिर्दीत तो टप्प्याटप्प्याने यशाच्या शिखरावर पोहोचला . बाहुबली प्रभासचा अभिनय प्रवास कुणालाही थक्क करेल असाच आहे . . . लायब्ररीत पुस्तक आणायला गेले तेव्हा एक बाई ग्रंथपालांशी बोलत होत्या . मी बाहुबली सिनेमा तीन तीन वेळा पाहिला . फक्त प्रभासला बघण्यासाठी . त्यांचं ते बोलणं ऐकूण मलाही कुतूहल वाटलं . त्या दिवशी घरी आल्यानंतर प्रभास कोण आहे तरी कोण ? असं म्हणून त्याची माहिती काढली . त्यानंतर त्याचे सात सिनेमे पाहिले . तेव्हा कळलं प्रभास या नावात काय जादू आहे ती . त्याचा एखादा सिनेमा जरी पाहिला तरी आपण त्याचे चाहतेच होऊन जातो . त्याची संवाद म्हणण्याची शैली , त्याचं हास्य , त्याचं मध्येच एखादा संवाद इंग्रजीत बोलणं , त्याचा डान्स , त्याची ऍक्शन , इतर सहकलाकारांसोबतचा वावर सारं काही प्रेमातच पाडतं आपल्याला . बाहुबलीचा दुसरा भाग प्रदर्शित झाल्यापासून या सिनेमाच्या आणि प्रभासवरच्या प्रेमापोटी अनेक चाहत्यांनी हा सिनेमा पाहण्यासाठी काय काय करामती केल्यात हे बातम्यातून येतंच आहे . बाहुबली सिनेमा हा भारतासाठी अभिमानाची गोष्ट आहे , असं बोललं जातंय . जगभरातून या सिनेमाचं कौतुक होतंय . यामागे सर्व टीमची मेहनत आहे ; पण खास करून आपलं सर्वस्व पणाला लावलं ते प्रभासने आणि त्याचाच परिणाम हा भव्य दिव्य स्वरूपात दिसून येतोय . त्याचे चाहते अक्षरशः वेडे झालेत . प्रभासचं किती आणि कसं कौतुक करावं यासाठी आता शब्दच सापडत नाहीत . अशी अवस्था आहे ; पण प्रभास अजूनही तसाच आहे . . . नम्र ! जसा तो पहिला सिनेमा प्रदर्शित झाल्यानंतर होता . 2002 मध्ये प्रभासने आपल्या अभिनय कलेची सुरुवात केली . ईश्वर हा त्याचा पहिला सिनेमा . या सिनेमाने चांगली कमाई केली ; पण प्रभासची खास ओळख झाली नाही . यानंतर आलेल्या वर्षम सिनेमाने त्याला तेलुगूमध्ये नाव मिळालं . मग 2005 मध्ये आलेला छत्रपती नावाचा सिनेमा एस . राजामौलींसोबतचा त्याचा पहिला सिनेमा होता . हा सिनेमा हिट ठरला . त्यानंतर प्रभास यशाची पायरी वर वर चढतच राहिला ; पण खास उल्लेख करावासा वाटतो ते 2010 मध्ये प्रदर्शित झालेल्या डार्लिंग या सिनेमाचा . डार्लिंगमुळे प्रभासला लोकप्रियता मिळाली . चाहत्यांचं प्रेम मिळालं आणि आणि सर्वोकृष्ट अभिनेत्याचा पुरस्कारही . प्रभास तेलुगू इंडस्ट्रीचा सुपरस्टार झाला . प्रभास सिनेमामध्ये जे पात्र साकारतो तो तसाच आहे असं चाहत्यांना वाटतं आणि त्याचे चाहतेही त्याला त्याच नावाने ओळखू लागतात . डार्लिंग सिनेमानंतर प्रभास चाहत्यांना डार्लिंग म्हणू लागला आणि त्याचे चाहते त्याला डार्लिंग म्हणून लागले . त्याच्या सोशल मीडिया अकाऊंटवर त्याने चाहत्यांना प्रेमाने डार्लिंग असं संबोधलेल्या कित्येक पोस्ट सापडतील . डार्लिंग आणि मिस्टर परफेक्ट हे दोन सिनेमे रॉमॅन्टिक कॉमेडी प्रकारात मोडणारे होते आणि त्यात दाक्षिणात्य स्टाईल ऍक्शनही होती . या दोन्ही सिनेमांत त्याच्यासोबत काजल अग्रवाल ही नायिका होती . या सिनेमातली गाणी आणि काही संवाद खूप गाजले . प्रभास आणि काजलची जोडी खूपच छान दिसली . अनेकांना त्यांची जोडी खूप आवडली . काजल सिनेमात प्रभासला हाक मारते . त्यात खूप वेगळेपण आहे . ते एकमेकांना पाहून संवाद म्हणताना मान हलवतात . दोघांचं अचूक टायमिंग हे सारं काही प्रेक्षकांना खूप भावतं . दोघांची गाणीही हिट आहेत . त्यानंतर अनुष्का शेट्टीसोबत प्रभासचे चार सिनेमे झाले . तेही लोकप्रिय झाले . बाहुबलीच्या दोन भागांचं यश तर आपल्यासमोर आहे . या दोघांची केमिस्ट्रीही प्रेक्षकांनी तितकीच उचलून धरली . अनुष्काबरोबरचा मिर्ची हा सिनेमा हिट झाला . त्यानंतर प्रभासने बाहुबलीचं कॉन्ट्रॅक्ट साईन केलं . मग सिनेमासाठी पाच वर्ष स्वतःला वाहून घेतलं . या वेळी त्याला अनेक निर्माते प्रलोभनं दाखवत होते . त्याच्या घरी फेऱ्या मारत होते . इतकंच कशाला त्याचं सिनेमाप्रती समर्पण इतकं की त्याने आपलं लग्नही पुढे ढकललं . आता दिग्दर्शक सुजीथ यांच्या साहो नावाच्या धम्माल ऍक्शपटात तो काम करतोय . त्याचा टिझर हिंदीसह सर्व दाक्षिणात्य भाषांमध्ये प्रदर्शित झाला आहे . सिनेमा पुढच्या वर्षी एप्रिल महिन्यात प्रदर्शित होईल . पहिल्याच सिनेमापासून प्रभासची माचो आणि चार्मिंग पर्सनॅलिटी बनली होती . त्यामुळे प्रभासचा सिनेमा बघायला जाताना चाहते काही प्रश्नांविषयी कुतूहल असतं . जसं की या सिनेमात त्याची एंट्री कशी असेल . त्याचे ऍक्शन सीन्स कसे असतील . गाण्यांमध्ये डान्स कसा असेल ? त्याचा नायिकेसोबतचा पहिला सीन कसा असेल . तो नायिकेला कसं प्रपोज करेल . असे अनेक प्रश्न चाहत्यांना पडतात आणि ते पूर्ण सिनेमाभर त्याचा पडद्यावरील वावर पाहून थक्क होतात . प्रभास व्यक्तिशः लाजाळू स्वभावाचा आहे . त्याचं त्याच्या चाहत्यांवर विशेष प्रेम आहे . त्यांना तो कधीच नाराज करत नाही . त्यामुळे थिएटरमधून बाहेर पडताना प्रेक्षकांच्या तोंडी साहो हाच शब्द उच्चारला जातो . सध्या बाहुबलीचा दुसरा भाग पाहताना प्रेक्षकांची प्रतिक्रियाही अशीच आहे , " साहो रे बाहुबली . . . ' बाहुबली हे सिनेमाचं नाव असलं तरी ते आता प्रभासचंच दुसरं नाव होऊन गेलंय आणि " साहो रे बाहुबली ' हे गाणं म्हणून नाही तर प्रेक्षकांच्या त्याच्याप्रती त्याच भावना आहेत . प्रभासच्या सिनेमातील नायिका . . . . प्रभासने आतापर्यंत त्रिषा , असिन , इलियाना डिक्रूज , कंगना राणावत , तापसी पन्नू , काजल अग्रवाल , अनुष्का शेट्टी , नयनतारा , तम्मनाह या नायिकांसोबत काम केलं आहे ; पण त्याची लोकप्रिय जोडी ठरली ती अनुष्का आणि काजलसोबत . त्याच्या चाहत्यांना त्याला अनुष्का आणि काजलसोबत बघायला अधिक आवडतं . प्रभासविषयी थोडक्यात . . . व्यंकट सत्यनारायण प्रभास राजू उप्पलपती असं प्रभासचं पूर्ण नाव . भक्त कन्नप्पा , गीतांजली हे त्याचे आवडते तेलुगू सिनेमे . प्रभास राजकुमार हिरानीचा चाहता आहे . त्याने मुन्नाभाई एमबीबीएस आणि 3 इडियट्स हे सिनेमे जवळजवळ 20 - 25 वेळा पाहिले आहेत . रॉबर्ट डे निरो हा प्रभासचा आवडता हॉलीवूड कलाकार . प्रभास हा पहिला दाक्षिणात्य कलाकार आहे ज्याचा पुतळा वॅक्स म्युझियममध्ये उभारण्यात आला . प्रभासला वाचनाची खूप आवड आहे . त्याच्या घरातच एक लायब्ररी आहे . फाऊंटन हेड त्याचं आवडतं पुस्तक . त्याला खेळाचीही प्रचंड आवड आहे . खासकरून व्हॉलीबॉल खेळायला आवडतं . त्याच्या घराच्या जवळच त्याने व्हॉलीबॉल कोर्ट केलाय . मित्रांसोबत खेळण्यासाठी . त्याला वाटतं हा खेळ हाच उत्तम व्यायाम आहे . प्रभास निसर्गात रमतो . त्याला पक्ष्यांना पिंजऱ्यात ठेवणं आवडत नाही . म्हणूनच घरासमोर सुंदर बाग करून काही पक्ष्यांना त्याने बागेत ठेवलंय . चिकन बिर्याणी ही त्याची आवडती डिश . प्रभासला काळा रंग आवडतो आणि सूटही करतो .


भारताचा मधल्या फळीतील फलंदाज आणि चपळ क्षेत्ररक्षक मोहम्मद कैफ याने आज स्पर्धात्मक क्रिकेटमधून निवृत्ती जाहीर केली आहे . शेवटचा आंतरराष्ट्रीय सामना खेळल्यानंतर तब्बल १२ वर्षांनी कैफने निवृत्तीची घोषणा केली आहे . योगायोग म्हणजे २००२ साली आजच्या दिवशी इंग्लंडविरुद्ध झालेल्या नॅटवेस्ट मालिकेच्या अंतिम सामन्यात मोहम्मद कैफ आणि युवराज सिंग यांनी झुंजार खेळी करून भारताला विजय मिळवून दिला होता . या मालिका विजयानंतर गांगुलीने टी - शर्ट काढून विजयोत्सव साजरा केला होता . या विजयाला १६ वर्षे पूर्ण होतानाच कैफने हा निर्णय जाहीर केला आहे . मी सर्व प्रकारच्या प्रथम श्रेणी क्रिकेटमधून आणि स्पर्धात्मक क्रिकेटमधून निवृत्त होत आहे . इंग्लंडमधील त्या नॅटवेस्ट मालिका विजयाला आज १६ वर्षे पूर्ण होत आहेत . त्याच दिवसाचे औचित्य साधत मी निवृत्तीचा निर्णय घेत आहे . राष्ट्रीय संघाकडून खेळता आले हे मी माझे भाग्य समजतो आणि ही माझ्या आयुष्यातील सर्वात मोठी गोष्ट होती . १२५ एकदिवसीय आणि १३ कसोटी सामन्यांमध्ये भारतीय संघाचे प्रतिनिधित्व करताना मला फार अभिमान वाटला , असे कैफने बीसीसीआयचे कार्यकारी अध्यक्ष सी के खन्ना आणि कार्यकारी सचिव अमिताभ चौधरी यांना पाठवलेल्या इ मेलमध्ये लिहिले आहे . उत्तर प्रदेशच्या संघासाठी रणजी करंडक जिंकलेल्या कैफने आपला अंतिम सामना छत्तीसगड संघाकडून खेळला होता .


आपली कंबर सडपातळ हवी असे प्रत्येक स्त्रीला वाटत असते . तर पोटाचा वाढणारा घेर कमी करण्यासाठी पुरुषही अनेक उपाय आजमावून पाहत असतात . परंतु , विविध कारणांनी वाढणारा हा कंबरेचा आणि पोटाचा घेर काही केल्या कमी होत नाही . मग जीम लावा , नाहीतर डाएट करा , असे पर्याय महिला स्वीकारताना दिसतात . मात्र , त्यानेही म्हणावा तितका फरक पडतोच असे नाही . त्यातही जीममधील व्यायाम करण्याचे काही नियम असतात . पण योगामध्येही या समस्येवर अतिशय चांगला असा उपाय आहे . नियमित महावीरासन केल्यास त्याचा कंबर सडपातळ होण्यासाठी चांगला फायदा होतो . इतकेच नाही तर लहान मुलांची उंची वाढण्यासाठीही हे आसन अतिशय उपयुक्त असते . दंडस्थितीतील या आसनात शरीराची अवस्था वीर हनुमानाप्रमाणे होते म्हणूनच याला महावीरासन म्हटले जाते . हे करायला अतिशय सोपे आहे . प्रथम दंड स्थितीत उभे रहावे , भरपूर श्वास घ्यावा , मग श्वास रोखून डावा किंवा उजवा पाय जेवढा जास्ती जास्त लांब टाकता येईल तेवढा टाकावा . साधारण तीन फूट पुढे नेला तरी चालेल . कंबरेतून खाली जावे . पुढे नेलेला पाय काटकोनात राहील असे पहावे . मग दोन्ही हातांच्या मुठी बंद कराव्या आणि हात कोपरामध्ये दुमडून वर हवेत न्यावेत . हात बाहेरच्या बाजूला स्ट्रेच करावेत . हे आसन एकदा डावा पाय पुढे घेऊन आणि एकदा उजवा पाय पुढे घेऊन करावे . आसन सोडताना सावकाश श्वास सोडावा , हळूहळू पुढे घेतलेला पाय मागे घ्यावा . हे आसन भरभर केल्यास त्याचे जास्त फायदे होतात . या आसनामुळे उंची वाढायला मदत होते . हात पाय बळकट होतात . पोट साफ आणि हलके होते . छाती भरदार होते . शरीर तेजस्वी आणि मजबूत बनते . महावीरासनामुळे कंबरेला ताण बसतो आणि कंबरेभोवतीचे सर्व स्नायू लवचिक होतात . त्यांची कार्यक्षमता वाढते . आपली प्रकृती उत्तम राखण्यासाठी महावीरासन नियमित करावे . यामुळे पोटाचे विकार बरे होते . मासिक पाळीतील आरोग्य सुधारते . हाता - पायातील रक्ताभिसरण चांगल्या प्रकारे होऊन हाता - पायांची हाडे मजबूत होतात . हे आसन करायला सोपे असल्याने त्याचा कालावधी हवा तेवढा ठेवता येतो . हाताच्या पंजांच्या मुठी आवळल्यामुळे बोटांचे कार्य सुधारते . तेथील स्नायू आणि हाडांना बळकटी येते . आसनस्थिती घेतल्यानंतर श्वास घेऊ नये आणि सोडूही नये म्हणजेच श्वास रोखून कुंभक करावे . आसन सोडताना श्वास सोडत नेहमीचे संथ श्वसन करावे . हे आसन करताना मागचा पाय थोडासा उचलला जातो .


बॉलिवूडची सर्वात आघाडीची अभिनेत्री दीपिका पादुकोण आणि बॉलिवूडचा दबंग भाईजान सलमान खान ही नवी जोडी संजय लिला भन्साली यांच्या ‘ईन्शाल्ला’ या चित्रपटातून दिसणार आहे . आतापर्यंत दीपिका आणि सलमाननं एकत्र काम केलं नाही , प्रियांका चोप्रानं ‘भारत’ सिनेमा सोडल्यानंतर मुख्य अभिनेत्री म्हणून दीपिकाच्या नावाचीही चर्चा होती मात्र काही कारणानं हे दोघंही एकत्र काम करण्याचा योग काही जुळून आला नाही . अखेर ‘ईन्शाल्ला’ या चित्रपटातून ते दोघंही एकत्र पाहायला मिळणार आहे अशी चर्चा आहे . ‘हम दिल दे चुके सनम’ , ‘सावरियाँ’ या संजय लिला भन्साळींच्या चित्रपटातून सलमाननं काम केलं होतं . पण , नंतर भन्साळींसोबत काम करण्याचा योग काही जुळून आला नाही . अखेर ‘इंशाअल्लाह’ साठी सलमानची निवड केल्याच्या चर्चा आहे . तर या चित्रपटात दीपिका ही मुख्य अभिनेत्री असेल . ‘राम - लिला’ , ‘पद्मावत’ , ‘बाजीराव मस्तानी’ यांसारख्या चित्रपटातून दीपिकानं भन्साळींसोबत काम केलं आहे . विशेष म्हणजे या चित्रपटामुळे तिनं यशही मिळवून दिलंय . त्यामुळे भन्साळींच्या आगामी चित्रपटात दीपिका आणि सलमान ही जोडी पाहायला मिळणार अशी चर्चा आहे . तूर्त तरी भन्साळींनी या चित्रपटाविषयी कोणतीही अधिकृत घोषणा भन्साळी यांनी केलेली नाही .


खरंतर दिवाळी आता सुरुही झाली आहे . दिव्यांच्या या सणाला महाराष्ट्रात विशेष महत्त्व असून या काळात घराघरांत आनंदाचे उत्साहाचे वातावरण पाहायला मिळते . कुटुंबातील सर्व मंडळी एकत्र येण्याचे निमित्त असल्याने दिवाळी लहानांपासून मोठ्यांपर्यंत सर्वांसाठीच खास असते . घरी पाहुणे येणार म्हटल्यावर आपले घरही छान सजलेले असेल तर आनंदात निश्चितच भर पडते . पावसाळ्यात काहीवेळा घरांची स्थिती बिघडलेली असते . सततचा ओलावा आणि गळती यांचे डाग भिंतींवर आणि छतांवर उमटतात , रंगांचे पोपडे निघू लागतात , भिंती जुनाट दिसू लागतात . सर्वात वाईट म्हणजे ओलाव्यामुळे महागडे फर्निचर खराब होते . मात्र सण , उत्सवांच्या काळात घरे सुंदर दिसायला हवी असतात . त्यासाठी ‘डॉ . फिक्सिट’तर्फे डॉ . संजय बहादूर यांनी सांगितलेल्या काही महत्त्वाच्या टिप्स . . १ . ओलसर जागांवर तातडीने उपाय करा : ओलाव्यामुळे घरांचे मोठ्या प्रमाणात नुकसान होते . अशावेळी एखाद्या व्यावसायिकाचा सल्ला घेऊन ओलाव्याचे मूळ कारण शोधून काढावे . त्या ओलाव्यामुळे भिंतीवर आलेली बुरशी घालवण्यासाठी काय करता येईल , याची त्या व्यावसायिकाशी चर्चा करावी . केवळ तात्पुरते उपाय योजून ते डाग अथवा बुरशी लपविण्याचे प्रयत्न हे नेहमीच फोल ठरतात . बुरशी तात्पुरती घालवली , तरी ती काही महिन्यांतच पुन्हा उगवते . त्यानंतर आपण घालवलेले पैसे फुकट गेल्याची जाणीव आपल्याला होते . त्यामुळे मूळ कारण शोधून काढून योग्य त्या उपायांनी ओलाव्याचे डाग आणि बुरशी घालवावेत व आवश्यक वाटल्यास भिंतीच्या त्या भागावर सुंदर वॉलपेपर लावावा , हे ठीक . २ . भिंतीवर साज चढवा ः सणासुदींच्या दिवसांमध्ये भिंतीवर पडलेले डाग कायमचे घालवण्यापेक्षा लपविण्याकडे अनेकांचा कल असतो . त्यासाठी ते या डागांवर वॉलपेपर चिकटवतात किंवा वॉल हॅंगिंग टांगतात . खरे तर अशावेळी वॉटर प्रूफिंग करून त्या भिंतीची दुरुस्ती करून घेतली पाहिजे . त्यानंतर वाटल्यास त्या भिंतीवर आकर्षक वॉलपेपरने , वॉल हॅंगिंगने , दिव्यांच्या सजावटीने , म्यूरल वा चित्रांनी साज चढवावा . ३ . बाहेरील भिंतीवरील भेगांची नीट काळजी घ्या ः इमारतीच्या वा घराच्या बाहेरील भिंतीवर अनेकदा भेगा पडलेल्या असतात . या भेगा बुजवून भिंती रंगविण्याकडे घरमालकांचा व सोसायट्यांचा कल असतो . मात्र ही केवळ तात्पुरती डागडुजीच म्हणता येईल . वॉटरप्रूफींग केल्याशिवाय या भेगा बुजविण्यात अर्थ नाही . या भेगा , कितीही छोट्या असल्या तरी , कालांतराने ओलावा पसरविण्याचे काम करतात आणि इमारतीच्या सांगाडयाचे कॉलम व बीम अशा महत्त्वाच्या भागांवर विपरीत परिणाम होतो . त्यामुळे इमारत वर्षानुवर्ष भक्कम ठेवायची असल्यास या भेगांच्या बाबतीत तडजोड करून चालणार नाही . घराच्या दुरूस्तीबद्दल कोणताही निर्णय घ्यायचा असल्यास , एखाद्या तज्ज्ञाचा , व्यावसायिकाचा सल्ला घेऊन स्ट्रक्चरल ऑडीट करून घ्यावे . त्यामुळे समस्यांचे मूळ कारण दूर करता येईल आणि योग्य उपाय केल्यामुळे संभाव्य अपघात वा दुर्घटना टाळता येतील . योग्य पध्दतीने केलेल्या वॉटरप्रूफींगमुळे संभाव्य नुकसान टळू शकते आणि घराचे मूल्यांकन चांगले राहते . थोडी अधिक काळजी घेतल्याने आपले घर केवळ उत्सवांपुरतेच नाही , तर कायमचेच आकर्षक व भक्कम राहू शकते .


लोखंडाचही सोनं करणाऱ्या परिस या काल्पनिक दगडाबद्दल आतापर्यंत आपण सगळ्यांनीच ऐकलं असेल . असा दगड प्रत्यक्ष आयुष्यात नसला तरीही पाकिस्तानला चॅम्पियन्स करंडक जिंकून देण्यासाठी असाच एक ‘परिस’ सापडला आहे . या परिसाचं नाव आहे झैनाब अब्बास . पाकिस्तानी टीव्ही चॅनलसाठी काम करणारी झैनाब अब्बास सध्या चॅम्पियन्स करंडक कव्हर करण्यासाठी इंग्लंडला गेली आहे . मात्र आपल्या वार्तांकनापेक्षा एका वेगळ्याच कारणासाठी ती सोशल मीडियावर ट्रेंडिंग होताना दिसतेय . आश्चर्यकारकरित्या झैनाबने आतापर्यंत ज्या ज्या खेळाडूंसोबत सेल्फी काढले ते खेळाडू एकतर भोपळा न फोडता माघारी परतले किंवा त्यांना मोठी धावसंख्या उभारण्यात अपयश आलं . महत्वाची गोष्ट म्हणजे ज्या खेळाडूंसोबत झैनाबने सेल्फी काढला तो संघ सामना हरलेला आहे . पाकिस्तान विरुद्ध दक्षिण अफ्रिका यांच्यातील एजबस्टन येथील सामन्याच्या एक दिवसआधी झैनाबने दक्षिण आफ्रिकेचा कर्णधार एबी डिव्हीलियर्ससोबत सेल्फी काढला आणि दुसऱ्याच दिवशी डिव्हिलियर्स पाकिस्तानविरुद्धच्या सामन्यात शून्यावर बाद झाला . हा सामना देखील पाकिस्तानने डकवर्थ लुईस नियमानुसार जिंकला होता . पाकिस्तानवर मात करुन भारताने या सामन्याची सुरुवात मोठ्या दिमाखात केली . मात्र श्रीलंकेविरुद्धच्या सामन्याआधी झैनाबने विराट कोहलीसोबत सेल्फी काढून सोशल मीडियावर पोस्ट केला आणि नेमका विराट कोहली भोपळा न फोडता माघारी परतला . या सामन्यात भारताने ३०० हून अधिक धावसंख्येचा डोंगर उभारला होता , मात्र गोलंदाजांच्या निष्प्रभ कामगिरीमुळे भारताने हा सामना गमावला होता . यानंतर वेळ होती श्रीलंकन कर्णधार अँजलो मॅथ्यूजची . १२ जून रोजी श्रीलंका विरुद्ध पाकिस्तान यांच्यात कार्डीफच्या मैदानात सामना खेळवला गेला . या सामन्यात मॅथ्यूज अगदी शून्यावर बाद झाला नसला तरीही त्याला मोठी धावसंख्या उभारण्यात यश आलं नाही , आणि श्रीलंकने सामना गमावला . विराट , एबी आणि मॅथ्यूजप्रमाणे इंग्लंडचा जो रुट देखील झैनाबचा शिकार ठरलाय . उपांत्य सामन्याआधी रुटनेही झैनाबसोबत सेल्फी काढला , आणि या सामन्याचा निकाल काय लागला हे आपल्या सगळ्यांना माहितीच आहे . रुटने उपांत्य सामन्यात ४६ धावांची खेळी केली मात्र आपल्या संघाला विजय मिळवून देण्यात मात्र तो अपयशी ठरला . या गोष्टीत झैनाबचा कोणताही दोष नसला तरीही सोशल मीडियावर पाकिस्तानी चाहत्यांकडून झैनाबला भारतीय खेळाडूंसोबत अधिकाधीक सेल्फी काढण्याची मागणी होऊ लागली आहे . त्यामुळे सामना जिंकायचा असेल तर भारतीय खेळाडूंनी पाकिस्तानच्या या परिसस्पर्शापासून लांबच राहिलेलं बरं .


उत्तम विनोदवीर , संवाद लेखक , दिग्दर्शक म्हणून ओळख मिळवलेले अभिनेते कादर खान यांचा बॉलिवूडमधला प्रवास नक्कीच सोप्पा नव्हता . अत्यंत हालाखीच्या परिस्थितीतून वर आलेले कादर खान यांचं खासगी आयुष्यदेखील चित्रपटाइतकंच नाट्यमय होतं . उत्तम अभिनयासाठी त्यांना एका वृद्धानं १०० रुपयाची नोट बक्षीस म्हणून दिली होती . बालपणी मिळालेलं हे बक्षीस त्यानं कित्येक वर्ष जपून ठेवलं होतं , मात्र परिस्थितीमुळे त्यांना ही नोट खर्च करावी लागली होती . आईवर उपचार करण्यासाठी डॉक्टरला खांद्यावर उचलून घेऊन आले होते कादर खान कादर खान ८ - ९ वर्षांचे असतील तेव्हा त्यांचं नाटक पाहायला एक ज्येष्ठ व्यक्ती आली होती . कादर खान यांच्या अभिनयकौशल्यानं प्रभावित झालेल्या या ज्येष्ठ व्यक्तींनं त्यांना १०० रुपयाची नोट बक्षीस म्हणून दिली होती . ही नोट तुझ्या सर्वोत्तम अभिनयाची पोचपावती असं सांगत त्या व्यक्तीनं भावी आयुष्यासाठी त्यांना शुभेच्छा दिल्या होत्या . पहिल्यांदाच एवढी मोठी रक्कम भेट म्हणून मिळाल्यानंतर कादर खानही खूप खूश होते . ही नोट त्यांनी कित्येक वर्षे त्यांनी जपून ठेवली होती . मात्र घरची परिस्थिती हालाखीची असताना बक्षीस म्हणून मिळालेली हीच नोट त्यांच्या कामी आली होती . घरात कठीण परिस्थिती असताना त्यांनी किराणा माल भरण्यासाठी हिच १०० रुपयांची नोट खर्च केली होती . …आणि त्या प्रसंगानंतर अमिताभ बच्चन - कादर खान यांच्या मैत्रीत दुरावा अशरफ खान यांनी मला पहिली संधी दिली दिली . त्यांच्यामुळेच गरीब कुटुंबात राहणारा मी राजकुमारची भूमिका करू लागलो असंही ते एका मुलाखतीत म्हणाले होते . अशरफ खान यांनी कादर खान यांना स्मशानभूमीत उभं राहून अभिनय करताना पाहिलं होतं .


हिंदी सिनेमातील अष्टपैलू अभिनेत्री म्हणून ओळखल्या जाणाऱ्या श्रीदेवीने चित्रपटसृष्टीतील एक काळ खऱ्या अर्थाने गाजवला . आपल्या अभिनयाबरोबरच आपल्या नृत्याने तिने आपल्या चाहत्यांवर भुरळ घातली होती . १९७९ मध्ये आपल्या अभिनयाला सुरुवात केली आणि पुढे २० वर्षांचा काळ गाजवला . हवाहवाई गर्ल म्हणून ओळखल्या जाणाऱ्या श्रीदेवीने बॉलिवूडबरोबरच मल्याळम , कन्नड , तेलगू चित्रपटसृष्टीही गाजवली . ‘सदमा’ , ‘हिम्मतवाला’ , ‘जाग उठा इन्सान’ , ‘अक्लमंद’ , ‘इंकलाब’ , ‘तोहफा’ , ‘सरफ़रोश’ , ‘बलिदान’ , ‘नया कदम’ , ‘नगीना’ , ‘घर संसार’ , ‘नया कदम’ , ’मकसद’ , ‘सुल्तान’ , ‘हल्ला बोल’ , ‘इंग्लिश विंग्लिश’ यांसारख्या तब्बल १०० हुन अधिक चित्रपटात त्यांनी काम केले आहे . या चित्रपटांमधील त्यांची गाणी आजही रसिकांच्या मनात रुंजी घालत आहेत आणि राहतील . पाहूयात कोणती आहेत ही गाणी… ताथय्या ताथय्या… ( हिम्मतवाला ) १९८० च्या दशकात गाजलेले नैनो मे सपना , सपनो मे सजना हे श्रीदेवींचे गाजलेले गाणे होते . त्यानंतर हे गाणे तमन्ना भाटीया आणि अजय देवगण हे गाणे शूट केले होते . पण श्रीदेवी यांचे हे गाणे कायमच लक्षात राहीले आणि इथून पुढेही राहील . मै नागीन तू सपेरा ( नगिना ) नगिना या श्रीदेवीच्या गाजलेल्या चित्रपटातील मै नागिन हे त्यांचे गाणे भलतेच गाजले होते . त्यानंतर अनेक अभिनेत्रींनी नागीन डान्स केला पण श्रीदेवीचा हा डान्स विशेष गाजला आणि इथून पुढेही तो कायमच लक्षात राहील . हवा - हवाई ( मिस्टर इंडिया ) आता या काळातही रसिकांची पाऊले ज्या गाण्यावर सहज थिरकतील असे हवाहवाई हे गाणे म्हणजे श्रीदेवीचा एक दमदार परफॉर्मन्स होता . हा चित्रपटही त्या काळात मोठ्या प्रमाणात गाजला होता . त्यामुळे नुकत्याच प्रसिद्ध झालेल्या तुम्हारी सुलू या चित्रपटातही हे गाणे पुन्हा एकदा वापरले गेले . मेरे हाथो मै नौ नौ चुडीया है ( चाँदनी ) यश चोप्रा यांच्या चाँदनी चित्रपटात प्रेमाचा त्रिकोण साकारण्यात आला होता , या सिनेमातले मेरे हाथोमें नौ नो चुडिया हैं , थोडा ठहरो सजन मजबुरीयाँ हैं हे गाणे खास गाजले . या गाण्यातील तिचा लुक आणि तिचा पेहराव याची फॅशनही ट्रेंड झाली होती . काटे नही कटतें ये दिन ये रात ( मिस्टर इंडिया ) मिस्टर इंडिया चित्रपटातील आणखी एक गाजलेले गाणे म्हणजे काटे नही कटते हे गाणे आजवरचे सगळ्यात बोल्ड गाणे म्हणून प्रसिद्ध आहे . ९० च्या दशकात त्याआधी इतके बोल्ड गाणे चित्रित झाले नव्हते .


या महिन्यात पोस्ट ऑफिसची बँक सुरु होणार आहे . पण , तुम्हाला हे माहित आहे का की पोस्ट ऑफिसमधून तुम्हाला विमाही मिळतो . भारतात ब्रिटीश शासन असताना १ फेब्रुवारी १८८४ मध्ये पोस्टल लाइफ इनश्युरन्स म्हणजे पीएलआय सुरू झालं होतं . ही भारतातील सर्वात जुनी विमा योजना आहे . आज पीएलआय योजने अंतर्गत ४३ लाखांहून अधिक पॉलिसी होल्डर आहेत . या योजने अंतर्गत तुम्ही १० लाखापर्यंतची विमा पॉलिसी घेऊ शकता . दररोज ५५ रूपये भरून १० लाख रुपयांचा विमा घेऊ शकता . पोस्ट ऑफिस PLI अंतर्गत ३ प्रकारचे योजना उपलब्ध आहेत . Whole Life Assurance ( Surksha ) : PLI च्या या योजनेला सुरक्षा या नावानेही ओळखले जाते . ही एक अशी योजना आहे ज्यात विमा ग्राहकाच्या मृत्यूनंतर मिळणारा बोनस आणि निश्चित रक्कम नॉमिनीला दिली जाते . ही पॉलिसी घेण्यासाठी कमीत कमी वय १९ वर्ष आहे आणि जास्तीत जास्त वय ५५ वर्ष आहे . PLI च्या या योजनेअंतर्गत कमीत कमी निश्चीत रक्कम २० हजार रुपये आणि जास्तीत जास्त १० लाख रुपये आहे . Endowment Assurance ( Santosh ) : Postal Life Insurance च्या या योजनेला संतोष नावानेही ओळखले जाते . या योजनेअंतर्गत विमादात्याला ठरावीक रक्कम देण्याचे आश्वासन देण्यात येते . या दरम्यान विमादात्याचा अचानक मृत्यू झाला तर नॉमिनीला ती रक्कम आणि बोनस देण्यात येतो .


इंग्लंडविरुद्धच्या कसोटी मालिकेसाठी बुधवारी भारतीय संघाची निवड करण्यात आली . निवड समितीने १५ सदस्यीय भारतीय संघाची घोषणा केली . पण यावेळी एका नावाने सर्वांचेच लक्ष वेधून घेतले . हार्दिक पंड्या याला भारतीय कसोटी संघात स्थान देण्यात आले . हार्दिकच्या समावेशावरून अनेकांच्या भुवया उंचावल्या . हार्दिकची कसोटी संघात निवड का ? असा सवाल देखील नेटिझन्सने उपस्थित केला . अष्टपैलू खेळाडू ही हार्दिकची जमेची बाजू असली तरी कसोटीमध्ये त्याची कामगिरी लक्षवेधी राहिलेली नाही . हार्दिकने केवळ २७ . ९६ च्या सरासरीने ७२७ धावा केल्या असून अद्याप त्याने एकही शतक ठोकलेले नाही . याशिवाय , ३३ . ७२ च्या सरासरीने त्याच्या खात्यात केवळ २२ विकेट्स जमा आहेत . निवड समितीने मात्र हार्दिकच्या निवडीला पाठिंबा दिला आहे . पंड्याच्या गोलंदाजीच्या गतीत लक्षणीय वाढ झाली आहे . त्याच्या चेंडूला स्विंग देखील आहे . याशिवाय तो चांगली फलंदाजी देखील करून शकतो , असे निवड समितीचे अध्यक्ष एमएसके प्रसाद यांनी मत व्यक्त करून हार्दिकच्या निवडीचे समर्थन केले . महेंद्रसिंग धोनीचा देखील संघात एक अष्टपैलू खेळाडू पाचव्या किंवा सहाव्या स्थानावर फलंदाजी करणारा असावा यावर भर राहिला आहे . विराट कोहलीचेही तेच म्हणणे आहे . याआधी मागील वर्षी श्रीलंका दौऱयावर स्टुअर्ट बिन्नीचा समावेश भारतीय संघात करण्यात आला होता . त्यानंतर वेस्ट इंडिज दौऱयात देखील त्याची निवड करण्यात आली होती . बिन्नीच्या निवडीवर प्रश्नचिन्ह उपस्थित केले होते . पण बिन्नीने उल्लेखनीय कामगिरी करून सर्व चर्चांना पूर्णविराम दिला होता . पंड्याने नुकतेच न्यूझीलंडविरुद्धच्या मालिकेत १४० च्या वेगाने गोलंदाजी करून स्वतःला वेगवान गोलंदाज म्हणून आपले नाणे खणखणीत वाजवून दाखवले आहे . त्यामुळे आगामी काळात भारतीय संघाला पंड्याकडून चांगल्या कामगिरीच्या अपेक्षा असल्यामुळे त्याचा संघात समावेश करण्यात आल्याचे सांगितले जात आहे . हार्दिक पंड्या आता इंग्लंडविरुद्धच्या मालिकेत चांगली कामगिरी करून आपली निवड सार्थ ठरवून दाखवणार का ? याकडे सर्वांचे लक्ष असणार आहे . हार्दिकसाठी देखील संघातील स्थान निश्चित करण्यासाठीची नामी संधी आहे .


हळदीचं दूध आरोग्यासाठी चांगलं असतं हे तुम्ही अनेकदा वयस्कर लोकांकडून ऐकलं असेच . हळदीमध्ये अनेक औषधी गुणधर्म आहेत . वजन कमी करणे , जखमेवरील मलम , त्वचेसाठी हळदीचा वापर होतो . मात्र याच हळदीचे दुधाबरोबर सेवन केल्यास त्याचा जास्त फायदा होतो . हळदीचे दूध हिवाळ्यात रोज प्यायल्यास ते आरोग्यासाठी फायद्याचे असते . जाणून घेऊयात हळदीच्या दुधाचे फायदे… प्रतिकारक शक्ती वाढवण्यासाठी सकाळी रिकाम्या पोटी किंवा रात्री झोपायला जाण्यापूर्वी ग्लासभर हळदीचे दूध प्यायल्यास आरोग्याला त्याचा फायदा होतो . प्रतिकार शक्ती वाढवण्यासाठी आणि वेगवेगळ्या प्रकारच्या संसर्गावर हा चांगला उपाय आहे . रात्री झोपण्यापूर्वी हळदीचे दूध प्यायल्यास खोकल्याचा त्रास कमी होतो . यकृतामधील हानीकारक घटक नष्ट करणे हळदीमुळे यकृताला फायदा होतो असे अभ्यासातून सिद्ध झाले आहे . यकृतामधील मेदांवर तसेच लिव्हर सिरोसिसवर हळदीचे दूध हा रामबाण उपाय आहे . ‘जर्नल ऑफ फूड सायन्स’मध्ये प्रसिद्ध झालेल्या अभ्यासानुसार हळदीमुळे रक्तातील कोलेस्टेरॉलची पातळी वाढवण्याला प्रतिबंध बसतो . तसेच हळदीच्या सेवनामुळे यकृतामध्ये मेद साठवण्याचे प्रमाण कमी होते . त्यामुळे यकृतासंदर्भातील आजार होण्याचा धोका कमी होतो . केवळ यकृतच नाही तर अल्झायमरपासून ते रक्त शुद्ध करण्यापर्यंत हळदीचे अनेक फायदे आहेत . पचनशक्ती वाढवते पचनाशी संबंधित आजारांवर हळद हे नैसर्गिक औषध आहे . पोटातून येणारा आवाज , गॅसेसचा त्रास तसेच छातीत जळजळण्याचा त्रास यावर एक कप हळदीचे दूध हा उत्तम उपाय आहे . ‘नॅचरल लिव्ही आयडीयज डॉट कॉम’नुसार हळदीच्या सेवानामुळे आतड्याला होणारा संसर्ग आणि जंत होण्याचा त्रासापासून मुक्ती मिळते . मात्र पचनशक्ती संदर्भातील अडचणींसंदर्भात हळद घालून दूध पिताना गायीचे दूध म्हशीच्या दुधापेक्षा जास्त चांगले असते हे लक्षात घ्यायला हवे . वजन कमी करण्यासाठी फायद्याचे वजन कमी करण्याचा सर्वात सोपा उपाय म्हणजे हळदीचे दूध पिणे असे म्हटले तरी वावगे ठरणार नाही . हळदीमुळे मेदाचे ( फॅट्सचे ) विघटन होते ज्यामुळे वजन कमी होण्यास मदत होते . एका संशोधनानुसार जाडपणा घालवण्याचा महत्वाचा टप्पा असणारा भाग म्हणजे फॅट बर्न . हळद या फॅट बर्नला सुरुवात करते . सांधेदुखी आणि स्नायू दुखणे थंडीमध्ये सांधेदुखाचा त्रास अनेकांना होतो . खास करुन वयस्कर व्यक्तींना सांधेदुखीबरोबर स्नायू दुखण्याचाही त्रास होतो . मात्र हळदीचे सेवन केल्यास पचन , त्वचा आणि एकंदरीत आरोग्यासाठी उपयुक्त असते . सांधेदुखीवर हळदीचे दूध उपयुक्त ठरते .


तंत्रज्ञानाच्या प्रगतीमुळे सध्या दर दिवसाला नवीन तंत्रज्ञानाचा मोबाईल बाजारात उपलब्ध होत आहे . सँमसंग कंपनीही यामध्ये मागे नाही . सुरुवातीला फिचर फोन त्यानंतर मागच्या काही वर्षांत स्मार्टफोनचे प्रमाण वाढले . नवनवीन फोन सादर करण्याबरोबरच विविध ऑफर्स देत आपल्या ग्राहकांना खूश करण्याचा प्रयत्न कंपन्यांकडून केला जातो . सॅमसंगने नुकतीच आपली अशीच एक ऑफर जाहीर केली असून यामध्ये कंपनीच्या एका गाजणाऱ्या मॉडेलची किंमत कमी करण्यात आली आहे . यातही ही किंमत थोडीथोडकी नाही तर तब्बल ६ हजार रुपयांनी कमी करण्यात आली आहे . आता हे कोणते मॉडेल आहे ज्याची किंमत इतकी कमी केली , तर तो फोन आहे Samsung Galaxy C 7 Pro . किंमत कमी केल्याने ग्राहकांना हा फोन आता २१ , ९०० रुपयांना खरेदी करता येणार आहे . मागच्या वर्षी लाँच झालेल्या या स्मार्टफोनची किंमत स्मार्टफोनची किंमत कंपनीने २७ , ९९० रुपये इतकी जाहीर केली होती . हा फोन बाजारात उपलब्ध असून ऑनलाइनही त्याची मोठ्या प्रमाणात विक्री होत आहे . अॅमेझॉन इंडिया एक्सक्लुझिव्ह राईटअंतर्गत या फोनची विक्री होत आहे . या ६ हजारांच्या डिस्काऊंटसह पेटीएमवरुन हा फोन खरेदी केल्यास ग्राहकांना आणखी २५०० रुपयांपर्यंतची कॅशबॅक ऑफरही मिळणार आहे . Samsung Galaxy C 7 Pro हा फोन Galaxy C 9 Pro या फोनशी मिळताजुळता आहे . Galaxy C 7 Pro हा हँडसेट 6.01 मार्शमेलोवर चालतो . यात ५ . ७ इंचाचा १०८० पिक्सेल रेझोल्युशन एमोलेड डिस्प्ले आहे . यात २ . २ गिगाहर्टझ ओक्टा कोर स्नॅपड्रॅगन ६२६ चिपसेटसह ४ जीबी रॅम आहे . काही दिवसांपूर्वी हा फोन बाजारात २४ , ९९० रुपयांना मिळत होता . मात्र आता कंपनीने याची किंमत आणखी कमी केलीये . बारीक आणि मेटल बॉडीमुळे हा फोन अतिशय आकर्षक दिसत आहे . फोनमध्ये फ्रंट आणि रिअर कॅमेरासाठी १६ मेगापिक्सेलचा सेन्सर देण्यात आलाय . याचे वजन १७२ ग्रॅम आहे . स्मार्टफोनची बॅटरी ३३०० मिलीअॅम्पियर्सची असून तो अगदी कमी वेळात चार्ज होतो . याशिवाय Galaxy C 7 Pro मध्ये ऑल्वेज ऑन डिस्प्ले आणि सॅमसंग पे फीचर देण्यात आले आहे . तसेच यामध्ये इनबिल्ट स्टोरेज ६४ जीबी असून त्याची मर्यादा २५६ जीबीपर्यंत वाढवता येणार आहे .


हे तर तुम्हाला ही माहित आहे की बॉलिवूड कलाकारांसाठी त्यांचे चाहते किती वेडे असतात . त्यात जर रणबीर कपूरसारखा हॅण्डसम हिरो असेल तर त्याच्या चाहत्यांची गिणतीच करु नये . त्याचे चाहते त्याच्यासाठी असे काही करत असतात की अनेकदा त्यालाच या सर्व गोष्टीचे आश्चर्य वाटते . झाले असे की , काही दिवसांपूर्वी रणबीरने त्याच्या आजीच्या म्हणजे कृष्णा राज कपूर यांच्या घरी एका पार्टीचे आयोजन केले होते . पण जेव्हा त्याच्या घराच्या बाजूला असणाऱ्या हॉस्टेलमधल्या दोन मुलींना हे कळले , तेव्हा त्या दोन्ही मुली भिंतीवर चढून रणबीर दिसतो का ते पाहू लागल्या . नंतर रणबीर स्वतः त्या दोघींजवळ गेला आणि त्यांना भिंतीवरुन खाली उतरण्याचा सल्ला दिला . पण दोघींनीही भिंतीवरुन खाली उतरण्यास मनाई केली . एवढेच करुन त्या थांबल्या नाहीत तर , दोघींनी भिंतीवरुन उडी मारली . रणबीरसोबत एक सेल्फीही घेतली आणि नंतर त्या तिकडून निघून गेल्या . दरम्यान , रणबीरच्या आगामी सिनेमांबद्दल विचार केला तर , रणबीर कपूर आणि कतरिना कैफचा बहुप्रतिक्षीत ‘जग्गा जासूस’ या सिनेमाचे चित्रिकरण कधी सुरु होणार हा प्रश्न सिनेचाहत्यांना पडला आहे . आता या सिनेमाच्या निर्मात्यांनी कतरिना कैफ आणि रणबीर कपूर यांच्यासमोर सिनेमाचे प्रमोशन कसे करायचे हा विचार मांडला . दिग्दर्शक आणि निर्मात्यांनी दोघांनाही आपले वैयक्तिक मतभेद बाजूला ठेवून सिनेमा प्रमोट करण्याला प्राधान्य द्यावे असे सांगितले . मात्र कतरिनाला निर्मात्यांचा हा सल्ला मान्य नाही . तर दुसरीकडे रणबीर स्वतः या सिनेमाचा निर्माता असल्यामुळे त्याचे पैसेही या प्रोजेक्टमध्ये गुंतले गेले आहेत . सध्या चर्चा अशीही आहे की अनेकांनी कतरिनाचे मन वळवण्याचा प्रयत्न केला . पण , कोणालाही त्यात यश मिळाले नाही . तर दुसरीकडे , हिंदी चित्रपटसृष्टीतील लाडका ‘संजूबाबा’ म्हणजेच अभिनेता संजय दत्त याच्या आयुष्यावर आधारित सिनेमाची निर्मिती होते आहे . राजकुमार हिरानी यांच्या सिनेमामध्ये बॉलिवूडमधील आघाडीचा कलाकार रणबीर कपूर या चित्रपटात संजय दत्तची भूमिका साकारताना दिसणार आहे . ‘ऐ दिल है मुश्किल’ या बहुचर्चित सिनेमात आपल्या अभिनयाचा ठसा उमटविल्यानंतर रणबीर आपल्या आगामी ‘ड्रॅगन’ सिनेमातून एका नव्या भूमिकेत प्रेक्षकांसमोर येणार आहे . विशेष म्हणजे चॉकलेट बॉय या चित्रपटापासून आपल्या अॅक्शनपटाला सुरुवात करतोय .


कॅंडी : श्रीलंकेतील एकदिवसीय क्रिकेट मालिकेसाठी माजी कर्णधार आणि यष्टिरक्षक महेंद्रसिंग धोनीची निवड करण्यात आलेली आहे , परंतु यापुढे त्याची थेट निवड केली जाईल असे नाही , त्यामुळे त्याला आपले स्थान कायम ठेवण्यासाठी कामगिरी करत राहावे लागेल , असे मत निवड समितीचे अध्यक्ष एमएसके प्रसाद यांनी व्यक्त केले . 2019 च्या विश्वकरंडक स्पर्धेचा विचार करून भारतीय संघाच्या निवड प्रक्रियेस सुरुवात झाली आहे आणि म्हणूनच की काय , युवराज सिंगला श्रीलंका दौऱ्यात स्थान देण्यात आले नाही असे बोलले जात आहे . माजी कर्णधार आणि 19 वर्षांखालील युवक संघाचा प्रशिक्षक राहुल द्रविडने दीड महिन्यापूर्वी युवराज आणि धोनीच्या स्थानाबाबत प्रश्नचिन्ह उभे केले होते . श्रीलंका दौऱ्यासाठी संघनिवड करताना धोनीबाबत विचार झाला का ? या प्रश्नावर प्रसाद म्हणाले , संघनिवडीत प्रत्येक खेळाडूबाबत चर्चा होत असते . केवळ धोनीचाच प्रश्न नाही . जेव्हा खेळाडू निवडत असतो तेव्हा संघ म्हणून विचार होत असतो आणि भविष्याचाही विचार करत असतो . 2019 च्या विश्वकरंडक स्पर्धेसाठी धोनीकडे तुम्ही कसे पाहता आथवा इतर खेळाडूंप्रमाणे धोनीलाही रोटेट करणार का ? या प्रश्नावर प्रसाद म्हणतात , आम्ही याबाबत बारकाईने विचार करणार आहोत . तो एक महान खेळाडू आहे हेही लक्षात ठेवले जाईल , परंतु निश्चितच एका विचाराने आम्ही पुढे जाणार आहोत . दिल्लीच्या रिषभ पंतकडे धोनीचा वारसदार म्हणून पाहिले जात आहे . सध्या तो भारत अ संघाबरोबर दक्षिण आफ्रिका दौऱ्यावर आहे . रिषभ एक गुणवान खेळाडू आहे . भविष्याच्या दृष्टीने आम्ही त्याच्यावर लक्ष ठेवून आहोत . अ संघातून संधी देत आम्ही त्याला तयार करत आहोत . दक्षिण आफ्रिका दौऱ्यात त्याला चांगली कामगिरी करता आली नसली , तरी तो आमच्या नजरेतून दूर झालेला नाही . भारत अ संघाचा अजून एक दौरा आहे . तो सर्वसाधारपणे ट्वेन्टी - 20 चा खेळाडू आहे . त्या दृष्टीनेही आम्ही त्याच्याकडे पाहत आहोत , असे प्रसाद यांनी सांगितले . पुढील काही महिन्यांपासून प्रामुख्याने एकदिवसीय संघात बहुतांशी खेळाडूंना आलटून पालटून संधी दिली जाणार हे निश्चित झाले आहे . अश्विनला श्रीलंकेतील मालिकेसाठी विश्रांती दिली असे सांगण्यात आले ; मात्र तो या काळात इंग्लिश कौंटी स्पर्धा खेळायला जाणार आहे . अश्विनला संधी न देणे हा संघ निवड प्रक्रियेचा भाग होता , असे प्रसाद यांनी स्पष्ट केले . म्हणून युवराजला वगळले ? खेळाडूंना आलटूनपालटून संधी देण्यामागचा नेमका विचार कोणता ? या प्रश्नावर प्रसाद म्हणाले , जर माझा हात हृदयावर ठेवला तर चॅम्पियन्स करंडक स्पर्धेनंतर आपल्याला तंदुरुस्त आणि कणखर संघाची गरज आहे , असे वाटू लागले . तंदुरुस्ती आणि क्षेत्ररक्षणाचा स्तर उंचावण्याची अत्यंत गरज आहे आणि याच निकषावर संघनिवड केली जाईल . प्रसाद यांच्या या निकषामध्ये निवृत्तीकडे झुकलेला युवराज बसत नसावा म्हणून त्याला वगळण्यात आल्याचे संकेत मिळत आहेत .


रिलायन्स जिओ आणि त्याबरोबरच बाजारात सुरु असलेल्या स्पर्धेत आपला टिकाव लागावा यासाठी टेलिकॉम कंपन्या एकाहून एक ऑफर्स जाहीर करत आहेत . नुकतेच व्होडाफोननेही आपले दोन नवीन प्लॅन लाँच केले आहेत . आपल्या जुन्या ग्राहकांना बांधून ठेवण्यासाठी तसेच नवीन ग्राहकांना जोडण्यासाठी कंपनीने हे नवे प्रीपेड प्लॅन लाँच केल्याचे बोलले जात आहे . या प्लॅनची किंमत ७९९ आणि ५४९ आहे . यामध्ये ७९९ रुपयांच्या प्लॅनमध्ये ग्राहकांना दररोज ४ . ५ जीबी इंटरनेट डेटा आणि ५४९ च्या प्लॅनमध्ये ३ . ५ जीबी कॉलिंगची सुविधा देण्यात आली आहे . याबरोबरच ठराविक मेसेजही मोफत देण्यात येणार आहेत . जिओच्या डेटा प्लॅनला टक्कर देण्यासाठी हे दोन नवे धमाकेदार प्लॅन आणले आहेत . सध्या हे नवीन प्लॅन वोडाफोनने काही ठराविक सर्कलमध्येच लाँच केले आहेत . या दोन्ही प्लॅनची वैधता २८ दिवसांची असेल असे सांगण्यात आले आहे . सध्या जिओच्या ७९९ रुपयांच्या प्लॅनमध्ये तुम्हाला ५ जीबी इंटरनेट डेटा मिळतो तर जिओच्या ५०९ रुपयांच्या प्लॅनमध्ये २८ दिवसांसाठी ४ जीबी डेटा देण्यात येत आहे . त्यामुळे मोबाईलच्या बाजारातील स्पर्धा येत्या काळात आणखी वाढत जाण्याची शक्यता आहे .


करिना कपूर खान आणि सैफ अली खान हे २०१० मध्ये एकमेकांना डेट करत होते . त्या काळात ते एकमेकांच्या प्रेमात आकंठ बुडालेले होते . त्यामुळेच सगळ्यांच्या नजरा त्या काळात त्यांच्यावरच लागून होत्या . त्यामुळे दिग्दर्शक निर्माता करण जोहरच्या कॉफी विथ करणच्या तिसऱ्या पर्वातही या जोडीला आवर्जुन बोलवण्यात आले . करिना नेहमीच स्पष्ट बोलण्यासाठी ओळखली जाते . पण यावेळी सैफनेही त्याचा वेगळा चेहऱ्या प्रेक्षकांसमोर आणला . एक ओळी मार्मक उत्तर देऊन त्याने हा भाग अधिक रंजक बनवला होता . पण या संपूर्ण भागात जी सगळ्यात लक्ष वेधून घेणारी घटना होतीत म्हणजे अमृता सिंग आणि सैफ अली खान यांच्या लग्नावरची चर्चा . २००४ मध्ये सैफने अमृताशी घटस्फोट घेतला होता . तसेच अमृता आणि सैफची सारा आणि इब्राहिम या दोन्ही मुलांचे करिनासोबतचे संबंध यांवरही या भागात चर्चा करण्यात आली होती . स्वतःला बॉलिवूडची प्रथम स्थानची अभिनेत्री म्हणत तिने प्रियांका चोप्राला दुसरे स्थान दिले होते . पण यातही तिने प्रियांकाचे नाव थोड्या वेगळ्या पद्धतीने घेतले होते . ‘जर अभिनय आणि अभिनेत्री यांमध्ये विचाराल तर मी पहिली आणि प्रियांका दुसरी असेल , ’ असे ती म्हणाली होती . सैफसोबतच्या नातेसंबंधांबद्दल बोलतानाही तिने स्पष्ट केले की , ‘याआधी मी एवढी कधीच खूश नव्हते जेवढी मी आता आहे . ’ या भागात दोघांनीही त्यांच्या नात्याबद्दल आणि त्यांच्या भविष्याबद्दल मनमोकळ्या गप्पा मारल्या होत्या . याबद्दल सैफने सांगितले होते की , ‘मी सध्या काम करत असलेल्या कोणत्याही अभिनेत्रींसोबत याआधी कधीही बाहेर गेलो नव्हतो . सध्या मी खूप चांगला काळ अनुभवत आहे . करिना मला फार समजून घेते . ’ यावेळी करणने करिनाला थोडे कठीण प्रश्नही विचारले होते . एका वैवाहित पुरुषाला , ज्याची दोन मुलं आहेत अशा व्यक्तिला डेट करणे किती कठीण असते ? असा प्रश्न विचारला होता . यावर उत्तर देताना बेबो म्हणाली होती की , ‘आमचे याबाबतीत अनेकदा बोलणे झाले आहे . त्या मुलांकडे मी एक जबाबदारी म्हणून पाहत नाही . कारण , त्यांच्याकडे आधीच फार सुंदर आई आहे . त्यांच्याकडे आधीच एक आई असल्यामुळे त्यांना दुसऱ्या आईची गरज नाही . पण त्यांना एका मैत्रिणीची मात्र नक्कीच गरज आहे . जेव्हा मी आणि सारा एकत्र बसतो तेव्हा सैफ अनेकदा बोलतो की आम्ही त्याची दोन मुलंच आहोत . ’ सैफ आणि करिनाने १६ ऑक्टोबर २०१२ मध्ये लग्न केले होते . नुकताच या दाम्पत्यांना एक मुलगाही झाला . सैफिनाने या छोट्या नवाबाचे नाव तैमुर असे ठेवले आहे .


सुपरस्टार एन . टी . रामाराव यांच्या आयुष्यावर आधारित चित्रपटाविषयी सध्या जोरदार चर्चा सुरु आहे . त्यामुळे दिवसेंदिवस या चित्रपटाबद्दल प्रेक्षकांची उत्सुकता वाढत आहे . या चित्रपटामध्ये एनटीआर यांच्या पहिल्या पत्नीच्या भूमिकेत अभिनेत्री विद्या बालन झळकणार आहे . नुकताच तिचा फर्स्ट लूक प्रदर्शित झाला आहे . या चित्रपटात ‘बाहुबली’ फेम राणा डग्गुबत्ती आंध्रप्रदेश राज्याचे मुख्यमंत्री एन . चंद्राबाबू नायडू यांची व्यक्तीरेखा साकारणार आहे . तर मराठी अभिनेता सचिन खेडेकर राजकीय नेते भास्करराव ही व्यक्तिरेखा साकारणार आहे . विशेष म्हणजे विद्या बालन या चित्रपटाच्या माध्यमातून पहिल्यांदाच तेलुगू चित्रपटसृष्टीत पदार्पण करणार आहे . विद्याने तिच्या इन्स्टाग्राम अकाऊंटवरुन या चित्रपटातील तिचा फर्स्ट लूक शेअर केला असून ती अत्यंत साध्या वेशात दिसत आहे . या फोटोत तिने लाल रंगाची किनार असलेली पांढरी साडी नेसली आहे . तसंच दाक्षिणात्य पद्धतीनुसार तिने केसामध्ये मोगऱ्याचा गजराही माळला आहे . दरम्यान , अभिनेत्री रकुल प्रीत या बायोपिकमध्ये दिवंगत अभिनेत्री श्रीदेवी यांच्या भूमिकेमध्ये झळकणार असून काही दिवसापूर्वी तिचाही लूक प्रदर्शित करण्यात आला होता . त्याचबरोबर बंगाली चित्रपटसृष्टीतील अभिनेता जिसू दादासाहेब फाळके पुरस्कार विजेत्या एल . व्ही . प्रसाद यांची व्यक्तीरेखा साकारणार आहे . दिग्दर्शित या चित्रपटाची निर्मिती एन . बाळकृष्ण , विष्णू इंदुरी आणि साई कोरापती करणार आहेत .


मुंबई : आदिती राव हैदरीने अल्पावधीत आपली ओळख कमावली आहे . आता संजय लीला भन्साळी यांच्या पद्मावतीमध्ये तिची छोटी भूमिक आहे . या चित्रपटाने पहिल्यांदाच तिने भन्साळी यांच्यासोबत काम केलं . एकूण भन्साळी यांचा अॅप्रोच , त्याच्या कामाची पद्धत यामुळे आदिती भलतीच खुश आहे . भन्साळी यांच्याबद्दल बोलताना आदिती म्हणाली , त्यांच्यासोबत काम करण्याची माझी ही पहिलीच वेळ . पण त्यांच्या मनात भूमिकेचा पक्का ग्राफ असतो . आपल्या चित्रपटात असलेल्या प्रत्येक महिला व्यक्तिरेखांबाबत ते सजग असतात . गोलीयों की रासलीला रामलीला या चित्रपटात दीपिका रणवीर यांची कामं तर चांगली झाली आहेतच . पण रिचा चढ्ढाही अत्यंत छोड्या भूमिकेत होती . पण तिची भूमिका लोकांच्या लक्षात राहीली . पद्मावती या चित्रपटात माझीही छोटी भूमिका आहे . पण ती लोकांच्या लक्षात राहील अशी खात्री वाटते मला . ज्यांनी ज्यांनी भन्साळी प्राॅडक्शनसोबत काम केलं आहे , त्यांना या बॅनरचा उपयोग झाला आहे ' . '